**Informatīvais ziņojums “Par prioritārajiem pasākumiem valsts budžetam 2020.gadam un ietvaram 2020.–2022.gadam”**

Pamatojoties uz Ministru kabineta 2019.gada 20.marta rīkojumu Nr.116 “Par likumprojekta “Par vidēja termiņa budžeta ietvaru 2020., 2021. un 2022.gadam” un likumprojekta “Par valsts budžetu 2020.gadam” sagatavošanas grafiku” un 2019.gada 13.septembra Ministru kabineta ārkārtas sēdē nolemto, Finanšu ministrija ir sagatavojusi informatīvo ziņojumu “Par prioritārajiem pasākumiem valsts budžetam 2020.gadam un ietvaram 2020.–2022.gadam” (turpmāk – informatīvais ziņojums) un iesniedz apstiprināšanai Ministru kabineta 17.septembra sēdē apkopotos Ministru kabineta 2019.gada 13.septembra sēdē atbalstītos prioritāros pasākumus, kā arī ministriju iesniegtos fiskāli neitrālos priekšlikumus.

1. **Atbalstītie ministriju un citu centrālo valsts iestāžu prioritārie pasākumi**

Saskaņā ar Ministru kabineta 2019.gada 13.septembra ārkārtas sēdē nolemto Finanšu ministrija ir apkopojusi ministriju un citu centrālo valsts iestāžu (turpmāk – ministrijas) sniegto informāciju par Ministru kabineta sēdē nozaru un neatkarīgo institūciju prioritārajiem pasākumiem atbalstītā finansējuma detalizētu atšifrējumu sadalījumā pa ministrijām, prioritārajiem pasākumiem, prioritāro pasākumu kodiem un budžeta programmām/ apakšprogrammām (skat. informatīvā ziņojuma pielikumu).

Atbilstoši Sabiedrības integrācijas fonda priekšlikumam prioritārā pasākuma “Latvijas Goda ģimenes programmas tvēruma un “3+ Ģimenes karte” apliecības pilnveide” demogrāfijas jomā īstenošanai Sabiedrības integrācijas fonda pamatbudžeta programmā “Sabiedrības integrācijas fonda vadība” 2020. - 2022.gadam ik gadu plānotā finansējuma 125 000 *euro* apmērā ietvaros plānots izveidot divas jaunas amata vietas Sabiedrības integrācijas fondā.

Atbilstoši Labklājības ministrijas priekšlikumam prioritārā pasākuma “Ģimenei draudzīga darbavieta” demogrāfijas jomā īstenošanai Labklājības ministrijas pamatbudžeta apakšprogrammā 22.02.00 “Valsts programma bērnu un ģimenes stāvokļa uzlabošanai” 2020. - 2022.gadam ik gadu plānotā finansējuma 108 050 *euro* apmērā ietvaros plānots izveidot vienu jaunu amata vietu Labklājības ministrijā.

Ministru kabineta 2019.gada 13.septembra ārkārtas sēdes protokola Nr.41 1.§ 17.punkts paredz pārskatīt kārtību valsts un pašvaldību līdzdalību brīvpusdienu nodrošināšanā 1.-4.klases izglītojamajiem no 2020.gada 1.janvāra, paredzot, ka no 2020.gada 1.janvāra pašvaldības piedalās brīvpusdienu nodrošināšanā 1.-4.klases izglītojamajiem savu budžetu ietvaros vismaz tādā apmērā kā valsts. Ņemot vērā Ministru kabineta pieņemto lēmumu, Izglītības un zinātnes ministrija ir iesniegusi informāciju, ka budžeta apakšprogrammā 01.07.00 “Dotācija brīvpusdienu nodrošināšanai 1.,2.,3. un 4. klases izglītojamiem” samazināsies plānotie izdevumi 2020.-2022.gadam ik gadu 9 840 708 *euro* apmērā.

Ministru kabineta 2019.gada 13.septembra ārkārtas sēdes protokola Nr.41 1.§ 11.punkts paredz Labklājības ministrijai pārskatīt sociālo pabalstu politiku atbilstoši informatīvā ziņojuma pielikumā norādītajai fiskālai ietekmei, sagatavot attiecīgus grozījumus normatīvajos aktos un iesniegt izskatīšanai Ministru kabinetā budžeta likumprojektu paketē. Labklājības ministrija ir iesniegusi priekšlikumu pārskatīt bezdarbnieka pabalsta saņemšanas un izmaksas kārtību. Šobrīd atbilstoši likumam “Par apdrošināšanu bezdarba gadījumam” bezdarbnieka pabalsta izmaksas ilgums ir deviņi mēneši 12 mēnešu periodā no pabalsta piešķiršanas dienas. Bezdarbnieka pabalstu atkarībā no bezdarba ilguma izmaksā šādā apmērā:

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| 1. mēn | 2. mēn | 3. mēn | 4. mēn | 5. mēn | 6. mēn | 7. mēn | 8. mēn | 9. mēn |
| 100% | 100% | 100% | 75% | 75% | 75% | 50% | 50% | 50% |

Atbilstoši Labklājības ministrijas priekšlikumam paredzēts bezdarbnieka pabalstu atkarībā no bezdarba ilguma izmaksāt šādā apmērā:

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| 1. mēn | 2. mēn | 3. mēn | 4. mēn | 5. mēn | 6. mēn | 7. mēn | 8. mēn | 9. mēn |
| 100% | 100% | 75% | 75% | 50% | 50% | 45% | 45% | 0% |

Samazinot bezdarbnieka pabalsta izmaksas ilgumu, kā arī pārskatot bezdarbnieka pabalsta izmaksas apmēru, valsts speciāla budžeta apakšprogrammā 04.02.00 “Nodarbinātības speciālais budžets” samazināsies plānotie izdevumi bezdarbnieka pabalsta izmaksām 2020.-2022.gadam ik gadu 12 336 730 *euro* apmērā.

1. **Fiskāli neitrāli ministriju priekšlikumi budžeta prioritāšu nodrošināšanai**

Saskaņā ar MK 2019.gada 20.augusta sēdes protokollēmuma Nr.35 23.§ “Informatīvais ziņojums “Par valsts pamatbudžeta un valsts speciālā budžeta bāzi 2020., 2021. un 2022.gadam”” 14.punktu, ja budžeta sagatavošanas procesā tiek saņemti fiskāli neitrāli ministriju priekšlikumi budžeta prioritāšu nodrošināšanai, Finanšu ministrijai ir jāsagatavo informāciju izskatīšanai Ministru kabinetā. Saskaņā ar 2019.gada 13.septembra Ministru kabineta ārkārtas sēdē nolemto, Finanšu ministrijai jāiesniedz izskatīšanai un apstiprināšanai Ministru kabineta 17.septembra sēdē apkopotos ministriju iesniegtos fiskāli neitrālos priekšlikumus.

* 1. **Aizsardzības ministrijas priekšlikums**

Aizsardzības ministrija ir iesniegusi priekšlikumu piešķirto valsts budžeta līdzekļu ietvaros nodrošināt finansējumu aktuālajiem informatīvās telpas drošības pasākumiem, īpaši Latgales pierobežā, kas ir vērtējams arī kā daļējs informācijas drošības jautājums un ārkārtas situāciju valsts elektronisko sakaru tīkla infrastruktūras daļa, 2020., 2021. un 2022.gadā ne vairāk kā 426 490 *euro* apmērā katru gadu atbilstoši Ministru kabineta 2018.gada 7.augusta sēdē (prot.Nr.37 91.§ 3.punkts) atbalstītajai sakaru infrastruktūras uzturēšanai, plānojot valsts budžeta izdevumu transfertu Satiksmes ministrijai (Latvijas Valsts radio un televīzijas centram).

* 1. **Ekonomikas ministrijas priekšlikums**

Ekonomikas ministrija ir iesniegusi Finanšu ministrijai (2019.gada 28.augusta vēstule Nr.5.1-2/2019/5205) fiskāli neitrālu priekšlikumu, paredzot precizēt valsts budžeta ieņēmumu prognozi valsts nodevai par reģistrācijas darbībām būvkomersantu reģistrā, paredzot to 2020., 2021. un 2022.gadā 3 616 500 *euro* apmērā ik gadu. 2018.gadā valsts nodevas par reģistrācijas darbībām būvkomersantu reģistrā ieņēmumi bija 3 468 383 *euro*, turklāt 2019.gada astoņos mēnešos nodevas ieņēmumi jau ir sasnieguši 3 500 705 *euro*.

**Nodevas palielinājumu 390 800 *euro* apmērā ierosināts novirzīt pasākumu īstenošanai, lai nodrošinātu “Latvijas būvniecības nozares attīstības stratēģijā 2017.–2024.gadam” paredzēto stratēģisko attīstības mērķu sasniegšanu**:

- apmācības būvspeciālistiem, pasūtītājiem, par būves modelēšanu un konsultācijas publiskajiem iepircējiem: 2020.gadā – 42 000 *euro*, 2021.gadā –72 000 *euro* un 2022.gadā – 100 000 *euro*;

- darbinieku atalgojuma izlīdzināšanai un materiālai stimulēšanai, lai nodrošinātu budžeta programmas 20.00.00 “Būvniecība” efektīvu izpildi un mazinātu kadru mainību: 2020.gadā un turpmāk  – 98 800 *euro* gadā;

- būvniecības nozares profesiju standartu pārskatīšanu un jaunu standartu izstrādi: 2020.gadā – 100 000 *euro*;

- apbūves noteikumu analīzi ar iespējas izvērtējumu nākotnes automatizācijai BIS: 2020.gadā – 90 000 *euro*;

- būvspeciālistu sertificēšanas procesa izvērtējumu, profesionālās pilnveides pasākumu izvērtēšanu un priekšlikumu sagatavošanu nozares apmācību centra izveidei: 2020.gadā – 30 000 *euro*;

- izpēti par būvniecības zinātnes centra biznesa modeli, izveides mehānismu, potenciālo saturu un dzīvotspēju un projekta izstrādi atbilstoši izvērtējumam: 2021.gadā – 90 000 *euro*;

- būvniecības nozares statistikas un finanšu rādītāju analīzi: 2020., 2021. un 2022.gadā ik gadu –30 000 *euro*;

- augstas kvalifikācijas lektoru semināru organizēšanu būvniecības nozares speciālistiem būvniecības kvalitātes kāpināšanai: 2021. un 2022.gadā ik gadu  –100 000 *euro*;

- ilgtspējīgas būvniecības principu novērtēšanas būvobjektā kritēriju izstrādi: 2022.gadā – 62 000 *euro*.

Saskaņā ar 2017.gada 26.septembrī Ministru kabineta noteikumu Nr.594 (prot. Nr.48 35.§) „Grozījumi Ministru kabineta 2014.gada 25.februāra noteikumos Nr.116 „Būvkomersantu reģistrācijas noteikumi”” sākotnējās ietekmes novērtējuma ziņojuma (anotācija) I daļas 2.sadaļu “Visus nodevas ieņēmumus var izlietot tikai būvniecības politikas izstrādei un ieviešanai (t.sk. Ekonomikas ministrijas Būvniecības politikas departamenta, Būvniecības valsts kontroles biroja izdevumu segšanai), t.sk. atlīdzībai un precēm un pakalpojumiem atbilstoši nodevas mērķim valsts budžeta izdevumu segšana būvniecības valsts kontroles sistēmas uzturēšanai un nodrošināšanai, būvniecības politikas izstrādes nodrošināšanai, nozares izpētes pasākumiem, nozares reputācijas un konkurētspējas celšanas pasākumiem.”.

Ņemot vērā iepriekš minēto, ierosināts palielināt valsts nodevas par reģistrācijas darbībām būvkomersantu reģistrā prognozi un atbilstoši tai izdevumus no dotācijas no vispārējiem ieņēmumiem budžeta programmā 20.00.00 “Būvniecība”: **2020.gadā** par **390 800** ***euro***, t.sk. atlīdzībai par 98 800 *euro*, precēm un pakalpojumiem par 192 000 *euro* un subsīdijām un dotācijām par 100 000 *euro*, **2021.gadā** par **390 800** ***euro***, t.sk. atlīdzībai par 98 800 *euro* un precēm un pakalpojumiem par 292 000 *euro* un **2022.gadā** par **390 800** ***euro***, t.sk. atlīdzībai par 98 800 *euro* un precēm un pakalpojumiem par 292 000 *euro*.

|  | 2020 | 2021 | 2022 |
| --- | --- | --- | --- |
| **Ieņēmumi** (pamatbudžets), *euro* | **390 800** | **390 800** | **390 800** |
| **Izdevumi** (pamatbudžets), *euro* | **390 800** | **390 800** | **390 800** |
| Finansiālā bilance | 0 | 0 | 0 |
| Valsts pamatbudžets - valsts nodeva par reģistrācijas darbībām būvkomersantu reģistrā (9.2.9.2.) **- ieņēmumu palielinājums** | *390 800* | *390 800* | 1. *0* |

* 1. **Ekonomikas ministrijas priekšlikums par valsts līdzfinansējumu dzīvojamās telpas atbrīvošanas pabalsta nodrošināšanai** **denacionalizēto namu īrniekiem**

Ekonomikas ministrija ir iesniegusi kā fiskāli neitrālu priekšlikumu paredzēt EM budžetā finansējumu 2020.gadam - **3 334 150 *euro*** un 2021.gadam – **3 500 000 *euro*** valsts līdzfinansējumam dzīvojamās telpas atbrīvošanas pabalsta nodrošināšanai denacionalizēto namu īrniekiem. Ekonomikas ministrija norāda, ka tas ir fiskāli neitrāls, atsaucoties uz Valsts ieņēmuma dienesta novērtējumu par iespējamo fiskālo efektu no nekustamo īpašumu īres līgumu reģistrācijas, ko paredz likumprojekts “Dzīvojamo telpu īres likums”, ka atkarībā no normatīvā akta realizācijas, ieņēmumi var sasniegt līdz 3,5 milj. *euro*, savukārt atbrīvošanas pabalstu izmaksai saskaņā ar pašvaldību iesniegto informāciju bija nepieciešami 3 334 150 *euro*.

Vienlaikus VID sniegtajā viedoklī norādīts, ka **iespējamais fiskālais efekts** no nekustāmo īpašumu īres līgumu reģistrācijas, atkarībā no normatīvā akta realizācijas, **var svārstīties diapazonā no 0,7 milj. *euro* līdz 3,5 milj. *euro***. Lai panāktu nodokļu maksātāju reģistrāciju, VID būs jāveic virkne preventīvo pasākumu, **papildus nodokļu ieņēmumi valsts kopbudžetā ir sagaidāmi ne ātrāk kā  1,5 – 2 gadus pēc normas ieviešanas**, jo nodokļu maksātāju reģistrācijai būs nepieciešama vismaz 1,5 gadu ilga kampaņa, bet reāli nodokļu ieņēmumi tiks iekasēti tikai no jaunreģistrētajiem nodokļu maksātājiem, noslēdzot pirmo taksācijas gadu.

* 1. **Izglītības un zinātnes ministrijas priekšlikums**

Izglītības un zinātnes ministrija ir iesniegusi Finanšu ministrijai (2019.gada 11.septembra vēstule Nr.4-4.2e/19/2799) fiskāli neitrālu priekšlikumu, paredzot precizēt valsts budžeta ilgtermiņa saistības valsts galvoto reģionālo olimpisko centru projektu īstenošanai. Līdzekļu ekonomija Izglītības un zinātnes ministrijas budžeta apakšprogrammā 09.23.00 „Valsts ilgtermiņa saistības sportā – Dotācija Latvijas Olimpiskajai komitejai (LOK) – valsts galvoto aizdevumu atmaksai” saistību izpildē pret bankām veidojas no procentu maksājumu samazinājuma, kuru savukārt izraisa aizdevumu pamatsummu pirmstermiņa atmaksas saskaņā ar iepriekšējo gadu precizētajām valsts budžeta apropriācijām.

Ņemot vērā, ka ar Ministru kabineta 2017. gada 19. aprīļa rīkojumu Nr. 196 „Par valsts budžeta ilgtermiņa saistību precizēšanu valsts galvoto reģionālo olimpisko centru projektu īstenošanai”” valsts uzņemto ilgtermiņa saistību apjoms biedrībai „Latvijas Olimpiskā komiteja” izsniegto valsts galvoto aizdevumu atmaksai 2020. – 2022.gadam ir lielāks nekā biedrības „Latvijas Olimpiskā komiteja” faktisko saistību apmērs pret kredītiestādēm, kuras izsniegušas valsts galvotos aizdevumus (2020. gadam par 111 229 *euro*, 2021. gadam par 9 293 *euro* un 2022. gadam par 3 988 *euro*), Izglītības un zinātnes ministrijas sniedz priekšlikumu izdevumu pārdalei, samazinot dotāciju no vispārējiem ieņēmumiem un izdevumus subsīdijām un dotācijām budžeta apakšprogrammā 09.23.00 „Valsts ilgtermiņa saistības sportā – Dotācija Latvijas Olimpiskajai komitejai (LOK) – valsts galvoto aizdevumu atmaksai” 2020.gadam par 111 229 *euro*, 2021.gadam par 9 293 *euro* un 2022.gadam par 3 988 *euro* un palielinot dotāciju no vispārējiem ieņēmumiem un izdevumus subsīdijām un dotācijām, tādejādi daļēji nodrošinot ministrijas iesniegto prioritāro pasākumu Nr. 15\_16\_P “Papildu finansējums prioritāri atbalstāmo olimpisko un paralimpisko individuālo sporta veidu un olimpisko un paralimpisko komandu sporta spēļu izlašu programmām”:

• budžeta apakšprogrammā 09.21.00 „Augstas klases sasniegumu sports” 2020. gadam par 81 229 *euro*, 2021. gadam par 9 293 *euro* un 2022. gadam par 3 988 *euro*. Noteikt, ka 2020. gadā pārdalītais finansējums novirzāms sportistu sagatavošanai un dalības nodrošināšanai 2020. gada Vasaras Olimpiskajās spēlēs Tokijā (Japāna) (biedrībai „Latvijas Olimpiskā komiteja”);

• budžeta apakšprogrammā 09.25.00 „Dotācija biedrībai “Latvijas Paralimpiskā komiteja” pielāgotā sporta attīstībai” 2020. gadam par 30 000 *euro* sportistu sagatavošanai un dalības nodrošināšanai 2020. gada Vasaras Paralimpiskajās spēlēs Tokijā (Japāna) (biedrībai „Latvijas Paralimpiskā komiteja”).

Pēc šādas izdevumu pārdales veikšanas Izglītības un zinātnes ministrijai ir jāsagatavo un jāiesniedz izskatīšanai Ministru kabinetā grozījumus Ministru kabineta 2017. gada 19. aprīļa rīkojumā Nr. 196 „Par valsts budžeta ilgtermiņa saistību precizēšanu valsts galvoto reģionālo olimpisko centru projektu īstenošanai””, samazinot valsts budžeta ilgtermiņa saistību apmēru.

* 1. **Zemkopības ministrijas priekšlikums**

Atbilstoši Ministru kabineta 2019.gada 20.augusta sēdes protokola Nr.35 23§ 14.punktam, Zemkopības ministrija ir iesniegusi Finanšu ministrijai (2019.gada 28.augusta vēstule Nr.8‑2e/1821/2019) priekšlikumu palielināt ieņēmumus no ūdenstilpju un zvejas tiesību nomas un zvejas tiesību nerūpnieciskas izmantošanas (makšķerēšanas kartes) 207 723 *euro* apmērā 2020.gadam un turpmāk, lai vienlaikus nodrošinātu finansējumu Zemkopības ministrijas prioritārā pasākuma pieteikumam ***16\_21\_P “Publisko ūdenstilpju ihtiofaunas struktūras pilnveidošana, resursu papildināšanas un zivju resursu aizsardzības pasākumi, ko veic valsts iestādes vai pašvaldības, kuru kompetencē ir zivju resursu aizsardzība”***.

MK 2019.gada 8. februāra ārkārtas sēdē (protokols Nr.6, 1.§ 6.punkts) tika atbalstīts Zemkopības ministrijas priekšlikums par iepriekš minēto ieņēmumu prognozes palielināšanu 2019.gadam par 207 723 *euro*, attiecīgi paredzot finansējuma palielinājumu Zemkopības ministrijas budžeta apakšprogrammā 25.02.00 “Zivju fonds” 2019.gadam 207 723 *euro* apmērā, kā arī vienlaikus nosakot, ka jautājumu par Zivju fonda dotācijas palielināšanu 2020.gadā un turpmāk, skatīt Ministru kabinetā likumprojekta “Par valsts budžetu 2020.gadam” un likumprojekta “Par vidēja termiņa budžeta ietvaru 2020., 2021. un 2022.gadam” sagatavošanas procesā, ievērojot valsts budžeta finansiālās iespējas.

Ieņēmumi no ūdenstilpju un zvejas tiesību nomas un zvejas tiesību nerūpnieciskas izmantošanas (makšķerēšanas kartes) saskaņā ar Zvejniecības likuma 28.panta otrajā daļā noteikto ir ieņēmumi Zivju fonda dotācijas veidošanai. Zemkopības ministrija ieņēmumu palielināšanu 2020.gadam un turpmāk pamato ar to, ka 2019.gada Zvejniecības likuma 28.panta otrajā daļā noteikto ieņēmumu izpilde notiek saskaņā ar plānu, paredzot, ka līdz gada beigām plāns tiks izpildīts pilnā apmērā. Vienlaikus ik gadu SIA “Latvijas Lauku konsultāciju un izglītības centrs”, kas ir karšu izplatīšanas organizētājs, slēdzot vairāk līgumus ar karšu izplatītājiem un padarot ērtāku arī karšu iegādi internetā [www.makskeresanaskarte.lv](http://www.makskeresanaskarte.lv), palielina karšu pieejamību, turklāt katru gadu aktīvi veic karšu popularizēšanas un marketinga pasākumus, kas palielina makšķernieku izpratni par nepieciešamību iegādāties kartes un veicina karšu atpazīstamību.

Pamatojoties uz iepriekš minēto, Zemkopības ministrija lūdz atbalstīt budžeta apakšprogrammas 25.02.00 “Zivju fonds” izdevumu no dotācijas no vispārējiem ieņēmumiem palielināšanu 2020., 2021. un 2022.gadam **207 723** ***euro*** apmērā, tādā veidā atbalstot Zemkopības ministrijas prioritārā pasākuma pieteikumu 16\_21\_P “Publisko ūdenstilpju ihtiofaunas struktūras pilnveidošana, resursu papildināšanas un zivju resursu aizsardzības pasākumi, ko veic valsts iestādes vai pašvaldības, kuru kompetencē ir zivju resursu aizsardzība”.

Zivju fonda dotācijas palielināšana ir ļoti aktuāla, lai pašvaldībām būtu iespēja, izmantojot šo finansējumu, pilnvērtīgāk nodrošināt saskaņā ar Zemes pārvaldības likumu to valdījumā nonākušo publisko ūdeņu apsaimniekošanu. Makšķernieku un zvejnieku biedrībām ir liela interese par Zivju fonda dotācijas lielumu un tās lietderīgu izmantošanu, jo gan makšķernieki, pērkot makšķerēšanas, vēžošanas un zemūdens medību kartes un licences, gan zvejnieki, maksājot valsts nodevas par zvejas tiesību nomu, katru gadu valsts budžetā iemaksā ievērojamas summas.

Adekvāta ūdeņu apsaimniekošana ļaus pašvaldībām racionāli izmantot ūdenstilpes (īpaši publiskās upes un ezerus) sabiedrības vajadzībām – makšķernieku un zvejnieku interesēm un ar tūrismu saistītās infrastruktūras attīstībai, un tas savukārt nodrošinātu papildu ieņēmumus valsts un pašvaldību budžetos. Zivju fonda dotācijas līdzekļi ir nepieciešami pilnvērtīgai “Zivju resursu mākslīgās atražošanas plāna 2017.–2020. gadam” izpildei. Rodot nepieciešamos līdzekļus un mērķtiecīgi palielinot iekšējo ūdeņu zivju resursus, tiks radīti labvēlīgi apstākļi to turpmākai izmantošanai makšķerēšanā, vēžošanā un zemūdens medībās, palielināsies iespējas attīstīt uzņēmējdarbību zvejniecībā un zivkopībā, ar ūdeņiem saistītā tūrisma sfērā, kā arī citās jomās, kuras saistītas ar reģionālu līdzsvarotu attīstību. Sabiedrībā (makšķernieku un zvejnieku biedrībām) ir liela interese par Zivju fonda dotācijas lielumu un tās lietderīgu izmantošanu, jo gan makšķernieki, pērkot makšķerēšanas, vēžošanas un zemūdens medību kartes un licences, gan zvejnieki, maksājot valsts nodevas par zvejas tiesību nomu un izmantošanu, katru gadu valsts budžetā iemaksā prāvas summas. Turklāt biedrībām, kuru darbības mērķi ir saistīti ar zivju resursu izmantošanu un aizsardzību, ir interese ar Zivju fonda finansējuma atbalstu īstenot projektus Latvijas ūdeņu zivju resursu situācijas uzlabošanai un sabiedrības informēšanai šajos jautājumos.

|  | 2020 | 2021 | 2022 |
| --- | --- | --- | --- |
| **Ieņēmumi** (pamatbudžets), *euro* | **207 723** | **207 723** | **207 723** |
| **Izdevumi** (pamatbudžets), *euro* | **207 723** | **207 723** | **207 723** |
| Finansiālā bilance | 0 | 0 | 0 |
| Valsts pamatbudžets - ieņēmumi no ūdenstilpju un zvejas tiesību nomas un zvejas tiesību nerūpnieciskas izmantošanas (makšķerēšanas kartes) (12.2.4.0.) **- ieņēmumu palielinājums** | *207 723* | *207 723* | *207 723* |

Vienlaikus jāņem vērā, ka gadījumā, ja ieņēmumu no ūdenstilpju un zvejas tiesību nomas un zvejas tiesību nerūpnieciskas izmantošanas (makšķerēšanas kartes) prognoze neizpildīsies plānotajā apmērā, tad tas atstās negatīvu ietekmi, ja neizpilde netiks kompensēta ar citu Zvejniecības likuma 28.panta otrajā daļā noteikto ieņēmumu plāna pārizpildi. Vēršam uzmanību, ka minētie ieņēmumi un attiecīgi dotācijas apmērs Zivju fondam tika palielināts arī sagatavojot 2018.gada budžeta likumu, tomēr faktiskā izpilde nesasniedza plānoto apmēru, kā arī netika kompensēti ar citu Zvejniecības likuma 28.panta otrajā daļā noteikto ieņēmumu plāna pārizpildi.

|  |  |  |  |
| --- | --- | --- | --- |
| Zvejniecības likuma 28.panta otrajā daļā noteiktie ieņēmumi | 2018  (plāns) | 2018  (izpilde) | Starpība |
| Naudas sodi par zivju resursiem nodarītajiem zaudējumiem | 90 000 | 55 996 | -34 005 |
| Ieņēmumi no konfiscēto zvejas rīku, zvejas līdzekļu un zivju realizācijas | 500 | 33 | -467 |
| Ieņēmumi no ūdenstilpju un zvejas tiesību nomas un zvejas tiesību rūpnieciskas izmantošanas (licences) | 255 000 | 276 193 | 21 193 |
| Ieņēmumi no ūdenstilpju un zvejas tiesību nomas un zvejas tiesību nerūpnieciskas izmantošanas (makšķerēšanas kartes) | 717 723 | 643 627 | -74 096 |
| Ieņēmumi no zaudējumu atlīdzības par zivju resursiem nodarītiem zaudējumiem | 70 000 | 80 298 | 10 298 |
| **IEŅĒMUMI KOPĀ** | **1 133 223** | **1 056 147** | **-77 076** |

* 1. **Zemkopības ministrijas priekšlikums – izmaiņas Eiropas Lauksaimniecības fonda lauku attīstībai un Eiropas Jūrlietu un zivsaimniecības fonda pasākumam “Tehniskā palīdzība” un valsts atbalstam lauksaimniecībai**

Izmantojot Eiropas Lauksaimniecības fonda lauku attīstībai (turpmāk - ELFLA) un Eiropas Jūrlietu un zivsaimniecības fonda (turpmāk – EJZF) Tehniskās palīdzības līdzekļus, tiek nodrošināta gan Zemkopības ministrijas, gan Lauku atbalsta dienesta darbinieku kapacitāte, uzlabotas informācijas sistēmas, kā arī veiktas citas nepieciešamās darbības ES fondu pasākumu efektīvai īstenošanai un uzraudzībai.

Saskaņā ar 2013.gada 17.decembra Eiropas Parlamenta un Padomes Regulas (ES) Nr.1303/2013, ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu, Eiropas Lauksaimniecības fondu lauku attīstībai un Eiropas Jūrlietu un zivsaimniecības fondu un vispārīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu un Eiropas Jūrlietu un zivsaimniecības fondu un atceļ Padomes Regulu (EK) Nr. 1083/2006 (turpmāk – Regula Nr. 1303/2013) 69.pantu ir noteikts, ka par pievienotās vērtības nodokļa (turpmāk – PVN) izmaksām nav tiesību saņemt ieguldījumu no ES fondiem, t.sk. arī no ELFLA un EJZF, izņemot gadījumus, kad tas nav atgūstams saskaņā ar PVN reglamentējošiem valsts tiesību aktiem.

**Lauku attīstības programma 2014.-2020.gadam un Rīcības programma zivsaimniecības attīstībai 2014.-2020.gadam ietvaros apstiprinātais finansējums ELFLA un EJZF pasākumam “Tehniskā palīdzība”**

|  | KOPĀ, *euro* | ES finansējuma daļa | | Valsts budžeta līdzfinansējuma daļa | |
| --- | --- | --- | --- | --- | --- |
| *euro* | % | *euro* | % |
| ELFLA pasākums “Tehniskā palīdzība” | 63 270 809 | 43 024 150 | 68,0% | 20 246 659 | 32,0% |
| EJZF pasākums “Tehniskā palīdzība” | 10 000 000 | 7 500 000 | 75,0% | 2 500 000 | 25,0% |

2014.‑2020.gada ES fondu plānošanas periodā līdzīgi kā iepriekšējā periodā, ELFLA un EJZF pasākuma “Tehniskā palīdzība” publiskā finansējuma ietvaros kā neattiecināmās izmaksas nebija ierēķināts nepieciešamais finansējums PVN, kas ir atgūstami saskaņā ar PVN reglamentējošajiem normatīvajiem aktiem, jo tas pēc būtības nav prognozējams iepriekš, jo ir mainīgs lielums un ir tieši atkarīgs no Tehniskās palīdzības atbalsta aktivitāšu satura. Attiecīgi saskaņā ar Zemkopības ministrijas sniegto informāciju šobrīd ir izveidojusies situācija, ka no pieejamā publiskā finansējuma attiecināmo izdevumu segšanai ir veikti arī PVN atgūstamie maksājumi, tāpēc kopumā uz visu periodu ir izveidojies publiskā finansējuma deficīts, kas ir jāsedz, lai nodrošinātu Tehniskās palīdzības ietvaros attiecināmo izdevumu ietvaros paredzēto aktivitāšu īstenošanu.

Zemkopības ministrija ir sniegusi novērtējumu par to, kādā apmērā no līdzšinēji veiktajiem un 2019.gadā paredzētajiem izdevumiem plānoti izdevumi bez atgūstamā PVN, lai novērtētu, kāds ir publiskā finansējuma izdevumu atlikums bez atgūstamā.

**Zemkopības ministrijas sniegtā informācija par izdevumiem bez atgūstamā PVN ELFLA un EJZF pasākumam “Tehniskā palīdzība”, *euro***

|  | Faktiskā izpilde bez atgūstamā PVN 2015-2018 | Plānotā izpilde bez atgūstamā PVN 2019 | Izdevumu bez atgūstamā PVN atlikums 2020.gadam |
| --- | --- | --- | --- |
| ELFLA pasākums “Tehniskā palīdzība” | 41 941 378 | 10 282 947 | 11 046 484 |
| EJZF pasākums “Tehniskā palīdzība” | 5 784 928 | 1 762 197 | 2 452 874 |
| **KOPĀ** | **47 726 307** | **12 045 144** | **13 499 358** |

Ņemot vērā minēto un Ministru kabineta 2019.gada 20.augusta sēdē (prot. Nr.35 23.§) apstiprinātos bāzes izdevumus 2020.gadam, kas iestrādāti atbilstoši Lauku attīstības programma 2014.-2020.gadam un Rīcības programma zivsaimniecības attīstībai 2014.-2020.gadam ietvaros apstiprinātais finansējums ELFLA un EJZF pasākumam “Tehniskā palīdzība” maksimāli pieejamam finansējumam, ir aprēķināts aktivitāšu īstenošanai papildu nepieciešamais finansējums, tai skaitā norādot cik lielu daļu sastāda ES finansējums, valsts budžeta līdzfinansējums un atgūstamais PVN.

**Informācija par finansējuma apmēru ELFLA un EJZF pasākumam “Tehniskā palīdzība” 2020.gadā, *euro***

|  | Izdevumi bez atgūstamā PVN | | | Atgūstamais PVN\* | KOPĀ |
| --- | --- | --- | --- | --- | --- |
| Kopā | t.sk. ES finansējuma daļa | t.sk. valsts budžeta līdzfinansējuma daļa |
| 2020.gadam kopā nepieciešamais finansējums | | | | | |
| ELFLA pasākums “Tehniskā palīdzība” | 11 046 484 | 7 511 609 | 3 534 875 | 1 105 840 | 12 152 324 |
| EJZF pasākums “Tehniskā palīdzība” | 2 452 874 | 1 839 656 | 613 219 | 253 605 | 2 706 479 |
| **KOPĀ** | **13 499 358** | **9 351 265** | **4 148 094** | **1 359 445** | **14 858 803** |
| 2020.gada bāzes izdevumu finansējums | | | | | |
| ELFLA pasākums “Tehniskā palīdzība” | 5 714 762 | 3 886 038 | 1 828 724 |  | |
| EJZF pasākums “Tehniskā palīdzība” | 1 569 552 | 1 177 164 | 392 388 |
| **KOPĀ** | **7 284 314** | **5 063 202** | **2 221 112** |
| 2020.gadam papildu nepieciešamais finansējums | | | | | |
| ELFLA pasākums “Tehniskā palīdzība” | 5 331 722 | 3 625 571 | 1 706 151 | 1 105 840 | 6 437 562 |
| EJZF pasākums “Tehniskā palīdzība” | 883 322 | 662 492 | 220 831 | 253 605 | 1 136 927 |
| **KOPĀ** | **6 215 044** | **4 288 063** | **1 926 982** | **1 359 445** | **7 574 489** |

\* Zemkopības ministrijas sniegtā informācija (prognoze)

Papildu nepieciešamā finansējuma ietvaros valsts budžeta līdzfinansējuma daļa 1 926 982 *euro* apmērā rada negatīvu ietekmi uz valsts budžetu, attiecīgi Zemkopības ministrija to piedāvā kompensēt ar finansējuma samazinājumu valsts atbalsta lauksaimniecībai pasākumos, kas tika apstiprināti ar Ministru kabineta 2019.gada 20.augusta sēdes protokollēmuma Nr.35 26.§ 16.punktu kā finansējuma palielinājums budžeta apakšprogrammā 21.01.00 "Valsts atbalsts lauksaimniecības un lauku attīstībai", lai nodrošinātu Eiropas Komisijas Kopējās lauksaimniecības politikas stratēģiskā plāna regulas priekšlikumu par dalībvalstu iespēju nodrošināt papildu finansējumu vienlīdzīgāku konkurences apstākļu nodrošināšanai ar citām Eiropas Savienības dalībvalstīm, vienlaikus paredzot tajos arī citas izmaiņas.

**Izmaiņas valsts atbalsta lauksaimniecībai pasākumos 2020.gadam, *euro***

|  | Apstiprinātais | Piedāvātās izmaiņas | Precizētais |
| --- | --- | --- | --- |
| Valsts atbalstam vaislas lauksaimniecības dzīvnieku ierakstīšanai ciltsgrāmatā, kā arī to ģenētiskās kvalitātes noteikšanai un produktivitātes datu izvērtēšanai | 20 001 053 | -4 001 053 | 16 000 000 |
| Investīciju veicināšanai – daļējai kredītprocentu dzēšanai primāro lauksaimniecības produktu ražotājiem, atbilstīgām kooperatīvajām sabiedrībām, kā arī lauksaimniecības, zvejniecības un zvejas produktu pārstrādes un apstrādes komersantiem | 7 000 000 | -1 925 929 | 5 074 071 |
| Lauksaimniecībā izmantojamiem zinātnes pētījumiem un lauksaimniecības zinātnisko institūciju materiāli tehniskās bāzes pilnveidošanai | 3 000 000 | 0 | 3 000 000 |
| Mazo lauksaimniecības ražotāju ienākumu valsts atbalstam de minimis ietvaros | 0 | 4 000 000 | 4 000 000 |
| **Kopā** | **30 001 053** | **-1 926 982** | **28 074 071** |

Zemkopības ministrijas skaidrojums veiktajām izmaiņām:

* Valsts atbalstam vaislas lauksaimniecības dzīvnieku ierakstīšanai ciltsgrāmatā, kā arī to ģenētiskās kvalitātes noteikšanai un produktivitātes datu izvērtēšanai ir pārskatīta nepieciešamības papildu finansējumam šim mērķim un precizēti aprēķini, mainot prognozēto ciltsdarba pakalpojuma groza izcenojumu 70% apmērā, attiecīgi samazinot nepieciešamo finansējumu par 4 001 053 *euro*.

**Finansējums valsts atbalstam vaislas lauksaimniecības dzīvnieku ierakstīšanai ciltsgrāmatā, kā arī to ģenētiskās kvalitātes noteikšanai un produktivitātes datu izvērtēšanai 2020. gadam**

| Nozare | Prognozētais vaislas dzīvnieku skaits | Ciltsdarba pakalpojuma groza izcenojums 70 % apmērā | Summa, *euro* |
| --- | --- | --- | --- |
| Cūkkopība | 29 110,00 | 239,92 | 6 984 070 |
| Piensaimniecība | 127 200,00 | 57,12 | 7265281 |
| Zīdītājgovis | 27 000,00 | 50,63 | 1 367 135 |
| Aitkopība | 15 000,00 | 19,01 | 285 102 |
| Kazkopība | 1 550,00 | 26,36 | 40 864 |
| Zirgkopība | 400 | 143,87 | 57 548 |
| **Kopā** | | | **16 000 000** |

* Investīciju veicināšanai – daļējai kredītprocentu dzēšanai primāro lauksaimniecības produktu ražotājiem, atbilstīgām kooperatīvajām sabiedrībām, kā arī lauksaimniecības, zvejniecības un zvejas produktu pārstrādes un apstrādes komersantiem nepieciešamais finansējums samazināts par 1 925 929 *euro*, ievērojot nozares prioritātes un atbalsts šajā jomā tiks sniegts mazākā apmērā nekā sākotnēji plānots.
* Mazo lauksaimniecības ražotāju ienākumu valsts atbalstam *de minimis* ietvaros tiek piedāvāts kā jauns pasākums, paredzot tam finansējumu par 4 000 000 *euro*. Mazo lauksaimniecības ražotāju ienākumu valsts atbalsts *de minimis* ietvaros nodrošinās saimniecības ienākumu atbalstu līdz 1250 *euro* uz saimniecību, ko kopumā veidotu ES tiešie maksājumi un papildu valsts atbalsts. Atbalsts nodrošinās papildus ienākumus līdz 50% apmērā no ES tiešajiem maksājumiem par 2019.gadu, kas sastāda no 50 *euro* līdz 416,5 *euro* saimniecībai, bet nepārsniegs summu, ko veido starpība starp saņemto ES tiešo maksājumu summu par 2019.gadu un 1250 *euro*.

|  |  |  |  |
| --- | --- | --- | --- |
|  | Skaits, tūkst. | Kopplatība, tūkst. ha | Valsts atbalsts, *euro* |
| Mazo lauksaimnieku shēma | 6,1 | 15,7 | 1 510 000 |
| ES tiešie maksājumi līdz 1250 EUR | 8,9 | 38,8 | 2 490 000 |
| **Kopā** | **15,0** | **54,5** | **4 000 000** |

Zemkopības ministrijas ieskatā ir svarīgi sniegt šādu ienākumu valsts atbalstu mazajiem lauksaimniecības ražotājiem papildus ES tiešmaksājumiem, lai veicinātu šo ražotāju konkurētspēju un stimulētu to integrēšanos tirgū, kā arī sekmētu to dzīvotspēju un lauku teritoriju attīstību kopumā.

Ņemot vērā Zemkopības ministrijas priekšlikumu, tā atbalstīšanai nepieciešams lēmums par finansējuma palielināšanu ELFLA un EJZF pasākumam “Tehniskā palīdzība” un precizēto ar Ministru kabineta 2019.gada 20.augusta sēdes protokollēmuma Nr.35 26.§ 16.punktu atbalstīto finansējuma sadalījumu.

* 1. **Finanšu ministrijas priekšlikums**

Finanšu ministrija ir iesniegusi priekšlikumu atļaut uzņemties ilgtermiņa saistības valsts īpašumā esoša nekustamā īpašuma avārijas stāvokļa novēršanai.

Ministrijas priekšlikumam nav negatīvas ietekmes uz vispārējās valdības budžeta bilanci. Finansējuma piešķiršana (novirzīšana) ēkas Smilšu ielā 1, Rīgā daļas (5.litera) rekonstrukcijai tika atbalstīta ar Ministru kabineta 20.08.2019. sēdes protokola Nr.35 26.§ 40.punktu – daļu no budžeta izdevumu pārskatīšanas rezultātā identificētajiem iekšējiem resursiem novirzīt valsts īpašumā esošas ēkas daļas sakārtošanai, kas pēc telpu atbrīvošanas 2014.gadā, atrodas degradētā stāvoklī un rada paaugstinātus drošības riskus garāmgājējiem un ēkas citās daļās strādājošajiem. Ministru kabineta atļauja uzņemties ilgtermiņa saistības nepieciešama, lai Finanšu ministrija varētu noslēgt vienošanos ar valsts akciju sabiedrību “Valsts nekustamie īpašumi” (VNĪ) par valsts budžetā piešķirtās dotācijas pārskaitīšanu rekonstrukcijas darbu veikšanai un VNĪ, savukārt, organizēt nepieciešamo publisko iepirkumu būvprojekta izstrādei un būvdarbu veikšanai. Ēkas rekonstrukciju plānots īstenot 36 mēnešu (3 gadu) laikā, t.i. no 2020. līdz 2022.gadam. Ilgtermiņa saistību apjoms sadalījumā pa gadiem noteikts atbilstoši ēkas rekonstrukcijas plānotajam darbu veikšanas un maksājumu grafikam.

Pēc ēkas rekonstrukcijas tajā paredzēts izvietot Finanšu ministrijas padotības iestādes, tādejādi nodrošinot, ka visas resora iestādes (izņemot VID) atrodas vienā ēku kompleksā, kas dos iespējas nākotnē pārskatīt atbalsta procesus nolūkā veikt tos efektīvāk.

* 1. **Finanšu ministrijas priekšlikums**

Lai novērstu piešķirtā valsts budžeta virssaistību[[1]](#footnote-1) finansējuma (turpmāk – virssaistības) Eiropas Savienības struktūrfondu un Kohēzijas fonda (Eiropas savienības fondi) darbības programmas “Izaugsme un nodarbinātība” ietvaros negatīvu fiskālo ietekmi, saskaņā MK 2015.gada 10.novembra rīkojuma Nr.709[[2]](#footnote-2) 6.punktu[[3]](#footnote-3) un likuma “Par vidējā termiņa budžeta ietvaru 2018., 2019. un 2020.gadam” 19.pantā[[4]](#footnote-4) noteikto, virssaistības ir jāveic pasākumi, lai kompensētu virssaistības. Ņemot vērā to, ka ES fondu projektu ieviešana turpinās līdz 2023. gada beigām, kas ir Eiropas Komisijas noteiktais izdevumu attiecināmības termiņš, un, lai nodrošinātu efektīvu risku pārvaldību un nodrošinātu virssaistību neitrālu ietekmi uz valsts budžeta bilanci, racionāli ir veikt pasākumus, kas virssaistības kompensētu līdz plānošanas perioda beigām no Eiropas savienības fondu atbrīvota finansējuma. Saskaņā ar atbilstoši Ministru kabineta 2019.gada 23.aprīļa protokollēmuma 8. punktu[[5]](#footnote-5), Finanšu ministrija sniegs priekšlikumus valdībai lēmumu pieņemšanai par konkrētu mehānismu virssaistību kompensēšanai.

* 1. **Satiksmes ministrijas priekšlikums**

Satiksmes ministrija ir iesniegusi priekšlikumu, ka izvērtējot prioritātes un iekšējos resursus ministrijas budžeta ietvaros, ir konstatēta iespēja ietaupīt līdzekļus aviācijas drošības, glābšanas un civilmilitārās sadarbības nodrošināšanai un tos novirzīt Satiksmes ministrijas iesniegtajam prioritārajam pasākumam Nr. 17\_18\_P “Atbalsta pasākumi Interneta protokola 6.versijas ieviešanai valsts pārvaldē”. Pasākuma ietvaros tiks izstrādāts valsts pārvaldes IPv6 adresācijas plāns, kas noteiks principus jaunās paaudzes IP adrešu piešķiršanai nacionālā mērogā atbilstoši iestāžu funkcijām, lietotāju skaitam, drošības līmenim ģeogrāfiskajam novietojumam un iespējams arī citiem kritērijiem, ko noteiktu izstrādes un konsultāciju procesā. Pasākuma ietvaros tiks izstrādāti arī informatīvie materiāli par IPv6 ieviešanu un organizētas apmācības un semināri valsts pārvaldē strādājošajiem informācijas tehnoloģiju (IT) speciālistiem.

Ņemot vērā minēto, Satiksmes ministrija lūdzu atļauju veikt līdzekļu pārdali no budžeta programmas 44.00.00 “Līdzekļi aviācijas drošības, glābšanas un civilmilitārās sadarbības nodrošināšanai” uz budžeta programmu 97.00.00  ,,Nozaru vadība un politikas plānošana” 2020.gadā 20 000 *euro* apmērā 2021. un 2022.gadā 10 000 *euro* apmērā, lai realizētu Satiksmes ministrijas iesniegto prioritāro pasākumu Nr. 17\_18\_P “Atbalsta pasākumi Interneta protokola 6.versijas ieviešanai valsts pārvaldē”.

* 1. **Satiksmes ministrijas priekšlikums – finansējums kompensācijām par abonētās preses piegādi un izmaiņas jauno elektrovilcienu projektā**

Satiksmes ministrija ir iesniegusi priekšlikumu (2019.gada 5.septembra vēstule Nr.15‑01/2659) par 3 762 761 *euro* piešķiršanu budžeta programmā 02.00.00 ,,Kompensācijas par abonētās preses piegādi un saistību izpildi”, lai kompensētu abonēto preses piegādes pakalpojumu radītos zaudējumus Pasta likuma noteiktajā kārtībā.

Ministru kabinets 2019.gada 13.augusta sēdē izskatīja un atbalstīja tālākai virzībai likumprojektu “Grozījumi Pasta likumā” (turpmāk – likumprojekts), kas paredz pagarināt esošo abonēto preses izdevumu piegādes regulējumu līdz 2020.gada 31.decembrim, attiecīgi likumprojekta izpildei nepieciešams papildu valsts budžeta finansējums. Likumprojekts tika izskatīts Saeimas 2019.gada 12.septembra sēdē 1.lasījumā un atzīts par steidzamu, nosakot, ka 2.lasījumā tas tiks skatīts Saeimas 2019.gada 19.septembra sēdē.

Saskaņā ar likumprojekta anotācijā sniegto informāciju papildu valsts budžeta finansējums nepieciešams šādā apmērā:

|  |  |  |  |  |  |
| --- | --- | --- | --- | --- | --- |
| Zaudējumu apmērs | | 2020.g. finansējums SM budžetā | 2020.g. finansējums, kas nepieciešams, lai segtu 2019.g. II pusgada un 2020.g. I pusgada zaudējumus | | 2021.g. finansējums, kas nepieciešams **papildus**,lai segtu 2020.g. II pusgada zaudējumus |
| 2019.g. | 2020.g. | kopā | **papildus** |
| (1) | (2) | (3) | (4)=(1)/2+(3)/2 | (5)=(4)-(3) | (6)=(2)/2 |
| 5 622 206 | 5 903 316 | 2 000 000 | 5 762 761 | **3 762 761** | **2 951 658** |

Vienlaikus likumprojekta anotācijā norādīts, ka papildu nepieciešamais finansējums risināms, pārskatot jauno elektrovilcienu projekta ieviešanu un izskatot iespējas piesaistīt tā īstenošanai ES fondu finansējumu.

Saskaņā ar Satiksmes ministrijas sniegto informāciju, iepriekš minētā finansējuma piešķiršana 2020.gadam ir iespējama, jo AS “Pasažieru vilciens”, pārskatot saimnieciskās un finanšu darbības prognozes, veica izmaiņas jauno elektrovilcienu projekta īstenošanas grafikā (apstiprināts Ministru kabineta 2019.gada 16.jūlija sēdē (prot. Nr.33 84.§)). Saskaņā ar AS “Pasažieru vilciens” sniegtajiem precizētajiem aprēķiniem un papildu sniegto informāciju 2019.gada 10. un 16.septembrī jauno elektrovilcienu projekta ietvaros depo būvniecības darbu pārbīde rada šādu ietekmi uz fiskālo telpu: 2020.gadā + 3 762 761 *euro,* 2021.gadā + 161 011 *euro*, 2022.gadā – 4 280 756 *euro*.

Satiksmes ministrija, iesniedzot priekšlikumu par jauno elektrovilcienu projekta ieviešanas grafika nobīdēm, nerosina izmaiņas jauno elektrovilcienu projekta naudas plūsmā, kas apstiprināta ar Ministru kabineta 2019.gada 23.jūlija rīkojumu Nr.385 “Par Satiksmes ministrijas ilgtermiņa saistībām jauno elektrovilcienu projekta īstenošanai”, attiecīgi grozījumi šajā rīkojumā nav nepieciešami.

Satiksmes ministrijas priekšlikums neatrisina jautājumu par papildu nepieciešamo finansējumu 2021.gadā kompensācijām par abonētās preses piegādi par zaudējumiem 2020.gada otrajā pusgadā, attiecīgi jautājums par to risināms 2021.gada budžeta likumprojekta un vidēja termiņa budžeta ietvara 2021.-2023.gadam likumprojekta sagatavošanas procesā.

Ņemot vērā minēto, nepieciešams Ministru kabineta lēmums par dotācijas piešķiršanu Satiksmes ministrijai kompensācijām par abonētās preses piegādi 2020.gadam un uzdevums Finanšu ministrijai veikt AS “Pasažieru vilciens” precizētā biznesa plāna projekta provizoriskās ietekmes novērtējuma uz vispārējās valdības budžeta bilanci aktualizāciju.

* 1. **Labklājības ministrijas priekšlikums**

Labklājības ministrija kā fiskāli neitrālus ir iesniegusi Finanšu ministrijai labklājības nozares piecus prioritāros pasākumus:

* + 1. ***Sociālās aizsardzības palielināšana pensiju nodrošinājumā, bezdarba un invaliditātes gadījumā nestrādājošiem vecāku pabalsta saņēmējiem (18\_16\_P).***

Pasākuma mērķis ir palielināt nestrādājošu vecāku pabalsta saņēmēju, kuri kopj bērnu līdz gada vai pusotra gada vecumam, sociālo aizsardzību.

Iemaksas par nestrādājošiem vecāku pabalsta saņēmējiem plānots veikt no valsts sociālās apdrošināšanas speciālā budžeta. Iemaksas plānots veikt no vecāku pabalsta apmēra (katrai personai individuāls) un bērnu kopšanas pabalsta apmēra (171 *euro*) summas. Iemaksas vecuma pensijai, bezdarba apdrošināšanai un invaliditātes apdrošināšanai palielināsies par iemaksām no vecāku pabalsta apmēra, jo šobrīd par nestrādājošiem vecāku pabalsta saņēmējiem iemaksas tiek veiktas no 171 *euro.*

Ja sociālās apdrošināšanas iemaksas pensiju, bezdarba un invaliditātes apdrošināšanai par nestrādājošiem vecāku pabalsta saņēmējiem veiktu no lielāka apmēra, tiktu palielināts šo personu pensijas kapitāls, bezdarbnieka pabalsts un invaliditātes pensija. Priekšlikums paredz sociālās apdrošināšanas iemaksu veikšanu pensiju apdrošināšanai 20% apmērā, bezdarba apdrošināšanai 1,84% un invaliditātes apdrošināšanai 2,23% no vecāku pabalsta apmēra un 171 *euro* summas.

Ņemot vērā, ka no 2020.gada 1.janvāra valsts iemaksas pensiju apdrošināšanai no pamatbudžeta un speciālajiem budžetiem netiek novirzītas 2.pensiju līmenim, jo 2018.gada 11.oktobrī Saeimā tika pieņemts likums „Grozījumi Valsts fondēto pensiju likumā” un 2019.gada 3.aprīlī likums "Grozījumi likumā "Par valsts sociālo apdrošināšanu"", un paliek 1. pensiju līmenī, tad transfertu maksājumi starp sociālās apdrošināšanas speciālā budžeta apakšbudžetiem nerada negatīvu ietekmi uz kopējo sociālās apdrošināšanas speciālo budžetu.

| 18\_16\_P | 2020 | 2021 | 2022 |
| --- | --- | --- | --- |
| **Ieņēmumi** (speciālais budžets), *euro* | **0** | **0** | **0** |
| **Izdevumi** (speciālais budžets), *euro* | **0** | **0** | **0** |
| Finansiālā bilance | 0 | 0 | 0 |
| speciālā budžeta apakšprogramma 04.04.00 “Invaliditātes, maternitātes un slimības speciālais budžets” **(izdevumu palielinājums** - transferts uz speciālajiem budžetiem), t.sk.: | 25 295 948 | 26 585 293 | 27 956 482 |
| *transferts uz apakšprogrammu 04.01.00 “Valsts pensiju speciālais budžets”* | *21 018 652* | *22 089 982* | *23 229 316* |
| *transferts uz apakšprogrammu 04.02.00 “Nodarbinātības speciālais budžets”* | *1 933 716* | *2 032 278* | *2 137 097* |
| *transferts uz apakšprogrammu 04.04.00 “Invaliditātes, maternitātes un slimības speciālais budžets”* | *2 343 580* | *2 463 033* | *2 590 069* |
| speciālā budžeta apakšprogramma 04.01.00 “Valsts pensiju speciālais budžets” **(ieņēmumu palielinājums** - transferts no apakšprogrammas 04.04.00) | 21 018 652 | 22 089 982 | 23 229 316 |
| speciālā budžeta apakšprogramma 04.02.00 “Nodarbinātības speciālais budžets” **(ieņēmumu palielinājums** - transferts no apakšprogrammas 04.04.00) | 1 933 716 | 2 032 278 | 2 137 097 |
| speciālā budžeta apakšprogramma 04.04.00 “Invaliditātes, maternitātes un slimības speciālais budžets” **(ieņēmumu palielinājums** - transferts no apakšprogrammas 04.04.00) | 2 343 580 | 2 463 033 | 2 590 069 |

**Finanšu ministrijas viedoklis**

Atbilstoši Labklājības ministrijas priekšlikumam minētā pasākuma īstenošana ir fiskāli neitrāla. Finanšu ministrija piekrīt, ka pasākuma īstenošanai ir fiskāli neitrāla ietekme uz valsts budžetu 2020.gadā, savukārt vērš uzmanību, ka tas rada negatīvu ietekmi uz valsts budžeta izdevumiem nākotnē, minētajām personām saņemot vecuma pensiju, bezdarbnieka pabalstu vai invaliditātes pensiju, jo sociālās apdrošināšanas iemaksas pensiju, bezdarba un invaliditātes apdrošināšanai par nestrādājošiem vecāku pabalsta saņēmējiem paredzēts veikt no bērna kopšanas pabalsta un vecāku pabalsta apmēra.

* + 1. ***Strādājošajiem vecāku pabalsta saņēmējiem palielināt izmaksājamo vecāku pabalsta apmēru (18\_17\_P).***

Pasākuma mērķis ir palielināt sociālo nodrošinājumu vecākiem, kuri bērna kopšanu apvieno ar nodarbinātību. Likumā “Par maternitātes un slimības apdrošināšanu” ir noteikts, ka vecāku pabalstu piešķir un izmaksā personai, kura kopj bērnu līdz gada vai pusotra gada vecumam un atrodas bērna kopšanas atvaļinājumā vai kā pašnodarbinātais bērna kopšanas dēļ zaudējis ienākumus. Savukārt vecāku pabalsta saņēmējam, kurš neatrodas bērna kopšanas atvaļinājumā vai kurš saņem ienākumus kā pašnodarbinātais, vecāku pabalstu šobrīd izmaksā 30% no piešķirtā vecāku pabalsta. Lai risinātu darbaspēka problēmu, kā arī mazinātu ēnu ekonomiku, priekšlikums paredz noteikt vecāku pabalsta izmaksu strādājošiem vecākiem 75% no aprēķinātā vecāku pabalsta. Vienlaikus, lai saglabātu vecāku pabalstu mērķētāku, priekšlikums paredz vecāku pabalstu strādājošam vecākam 75% piešķirt un izmaksāt tikai tajā gadījumā, ja otrs bērna vecāks nav bērna kopšanas atvaļinājumā vai atvaļinājumā bez darba algas saglabāšanas vai nav zaudējis ienākumus kā pašnodarbinātais.

Priekšlikumu iniciēja Latvijas Tirdzniecības un rūpniecības kamera, lai veicinātu darbaspēka pieejamību, tādējādi palielinot sociālo nodrošinājumu tiem vecākiem, kuri bērna kopšanu apvieno ar nodarbinātību, nosakot augstāku pabalsta apmēru. Priekšlikums ir fiskāli neitrāls, izpildoties Latvijas Tirdzniecības un rūpniecības kameras pieņēmumiem par valsts budžeta ieņēmumu palielināšanos. Tas sniegtu iespēju vecāku pabalsta saņēmējiem, bērna kopšanu apvienojot ar nodarbinātību, saņemt augstāka apmēra pabalstu.

| 18\_17\_P | 2020 | 2021 | 2022 |
| --- | --- | --- | --- |
| **Ieņēmumi** (speciālais budžets), *euro* | **8 105 122** | **8 085 538** | **8 085 538** |
| **Izdevumi** (speciālais budžets), *euro* | **6 792 354** | **7 150 934** | **7 508 475** |
| Finansiālā bilance | -1 312 768 | -934 604 | -577 063 |
| Valsts speciālais budžets - Sociālās apdrošināšanas iemaksas (EKK 02000 ) **- ieņēmumu palielinājums** | *8 105 122* | *8 085 538* | *8 085 538* |
| *Strādājošo vecāku pabalsta saņēmēju skaits, vid. mēnesī (šobrīd nestrādā, izvēlēsies strādāt)* | *2 897* | *2 890* | *2 890* |
| *04.04.00 “Invaliditātes, maternitātes un slimības speciālais budžets” -* ***izdevumu palielinājums*** | *12 452 281* | *13 107 571* | *13 763 013* |
| *Strādājošo vecāku pabalsta saņēmēju skaits, kuriem palielināsies vecāku pabalsta apmērs no 30% uz 75%, vid. mēnesī* | *3 541* | *3 533* | *3 533* |
| *04.04.00 “Invaliditātes, maternitātes un slimības speciālais budžets” -* ***izdevumu samazinājums*** | *-5 659 927* | *-5 956 637* | *-6 254 538* |
| *Strādājošo vecāku pabalsta saņēmēju skaits, vid. mēnesī (šobrīd nestrādā, izvēlēsies strādāt un vecāku pabalsta 100% apmēra vietā saņems 75%)* | *2 897* | *2 890* | *2 890* |

**Finanšu ministrijas viedoklis**

Atbilstoši Labklājības ministrijas priekšlikumam minētā pasākuma īstenošana ir fiskāli neitrāla, izpildoties Latvijas Tirdzniecības un rūpniecības kameras pieņēmumiem par valsts budžeta ieņēmumu palielināšanos.

Vienlaikus jāatzīmē, ka Labklājības ministrija minētajā prioritārā pasākuma pieteikumā norāda, ka cilvēku uzvedības modeli pēc iniciatīvas stāšanās spēkā precīzi nav iespējams prognozēt (vienlaicīgi paredzēto ierobežojumu, ka pabalsts netiek izmaksāts, ja otrs bērna vecāks atrodas bērna kopšanas atvaļinājumā). Līdz ar ko aprēķinā pieņemtajam strādājošo vecāku pabalsta saņēmēju īpatsvara pieaugumam nepiepildoties, specialajā budžetā iespējama negatīva finansiālā ietekme.

Arī Finanšu ministrijas ieskatā minētā pasākuma īstenošanas ietekmes aprēķinos tiek izmantots visai optimistisks scenārijs un šī pasākuma īstenošanas rezultātā valsts budžeta ieņēmumi nepalielināsies LM priekšlikumā norādītajā apmērā. Ja strādājošajam vecākam palielinātu vecāku pabalstu no 30% līdz 75% no piešķirtā vecāku pabalsta  un izmaksātu tikai tādā gadījumā, ja otrs bērna vecāks nav bērna kopšanas atvaļinājumā vai atvaļinājumā bez darba algas saglabāšanas vai nav zaudējis ienākumus kā pašnodarbinātais, papildus nodokļu ieņēmumi būtu nebūtiski vai nodokļu ieņēmumi būtu pašreizējā apmērā. Tas saistīts ar to, ka, vecākam esot bērnu kopšanas atvaļinājumā, darba vieta uz viņu prombūtnes laiku bieži tiek aizpildīta un par aizvietotāju tiek veiktas valsts sociālās apdrošināšanas obligātās iemaksas un iedzīvotāju ienākuma nodoklis, bet pēc šāda pasākuma spēkā stāšanās, gadījumā, ja vecāku pabalsta saņēmēji turpinātu strādāt bērna kopšanas atvaļinājuma laikā, tad par viņiem tiktu veiktas valsts sociālās apdrošināšanas obligātās iemaksas un iedzīvotāju ienākuma nodoklis. Līdz ar to papildus nodokļu  ieņēmumi no šī pasākuma nebūtu vai arī tie būtu nebūtiski, jo jebkurā gadījumā tiktu maksāti darbaspēka nodokļi tikai par vienu personu.

* + 1. ***Atbalsts nevalstiskajām organizācijām (18\_15\_P).***

Pasākuma mērķis ir atbalstīt nevalstisko organizāciju (turpmāk – NVO) darbības, kas vērstas uz sociālās atstumtības riskam pakļauto sabiedrības grupu informēšanu, izglītošanu, iesaistīšanu un aktivizēšanu.

Atbilstoši Labklājības ministrijas iesniegtajai informācijai atbalstu NVO plānots sniegt 165 000 *euro* apmērā, tai skaitā:

* biedrībai “Latvijas Cilvēku ar īpašām vajadzībām sadarbības organizācija “SUSTENTO”” uzsākto aktivitāšu turpināšanai 60 000 *euro* apmērā;
* nodibinājuma Invalīdu un viņu draugu apvienība “APEIRONS” aktivitāšu nodrošināšanai 60 000 *euro* apmērā;
* biedrībai “Latvijas Pensionāru federācija” aktivitāšu turpināšanai 30 000 *euro* apmērā;
* citām labklājības jomas NVO aktivitāšu īstenošanai 15 000 *euro* apmērā.

Līdz šim NVO atbalstam tika piešķirti valsts budžeta līdzekļi un šāda atbalsta saglabāšana NVO ir būtiska arī turpmākajos gados. Līdz ar to, lai arī 2020.gadā varētu turpināt iepriekšējos gados valsts budžeta finansēto NVO pasākumu ilgtspējas nodrošināšanu - atbalsta sniegšanu NVO, kuru darbības galvenās jomas saistītas ar labklājības nozares jautājumiem, sniedzot kvalitatīvu ekspertīzi nozares politikas plānošanai, stiprinot sabiedrības savstarpējo komunikāciju un izpratni par labklājības jomas jautājumiem, Labklājības ministrija ir vēlreiz pārskatījusi 2020.gada pamatbudžeta bāzē apstiprinātos izdevumus izdienas pensiju izmaksai. Ņemot vērā, ka uz 2019.gada 1.septembri izdienas pensijas saņēmēju skaits nesasniedz 2019.gadā plānoto skaitu, arī 2020.gadā saņēmēju skaits tiek prognozēts mazāks par 28 personām vidēji mēnesī kā sākotnēji tika plānots, tādejādi atbilstoši Labklājības ministrijas priekšlikumam kā finanšu avots NVO finansēšanai 2020.gadā 165 000 *euro* apmērā ir plānots izdevumu samazinājums izdienas pensiju izmaksām.

|  |  |
| --- | --- |
| 18\_15\_P | 2020 |
| **Ieņēmumi**, euro | **0** |
| **Izdevumi**, euro | **0** |
| Finansiālā bilance | 0 |
| 05.63.00 “Dotācija biedrībām, nodibinājumiem un reliģiskām organizācijām” - ***izdevumu palielinājums*** | 165 000 |
| 20.02.00 “Izdienas pensijas” - ***izdevumu samazinājums*** | -165 000 |

* + 1. ***Pensiju, pabalstu un atlīdzības piegādes saņēmēja dzīvesvietā samaksas pieauguma kompensēšana (18\_02\_P)***

Pasākuma mērķis ir novērst pensiju, pabalstu un atlīdzību samazinājumu (vidēji 70,9 tūkst. personām 2020.gadā un 64,6 tūkst. personām 2021.gadā) saistībā ar maksas par pensiju pabalstu un atlīdzību piegādi saņēmēja dzīvesvietā paaugstināšanos, ņemot vērā valsts akciju sabiedrības “Latvijas Pasts” tarifa pieaugumu ar 2020.gada 1.janvāri.

Esošā maksa par pensijas, pabalsta un atlīdzības piegādi saņēmēja dzīvesvietā ir 2,39 *euro* (VSAA to ietur no pensijas, pabalsta vai atlīdzības). Cena par pensijas, pabalsta un atlīdzības piegādi personām dzīvesvietā no 2020.gada 1.janvāra būtiski palielināsies līdz 4,88 *euro* 2020.gadā (par 2,49 *euro*) un 5,28 *euro* 2021.gadā (par 2,89 *euro*). Tā rezultātā, ja netiks kompensēta daļa no pensijas, pabalsta vai atlīdzības piegādes personai dzīvesvietā cenas, aizvien vairāk samazināsies pensiju, pabalstu un atlīdzību apmēri tām personām, kas to saņem ar piegādi mājās. Jāņem vērā, ka vairāk kā pusei personu, kuras saņem pakalpojumu ar piegādi dzīvesvietā, pensijas un pabalstu apmērs ir līdz 300 *euro* mēnesī.

Līdz ar to, lai nepieļautu pensiju, pabalstu un atlīdzību samazinājumu saistībā ar maksas par pensiju un pabalstu piegādi saņēmēja dzīvesvietā paaugstināšanos, Labklājības ministrija ir veikusi atkārtotu pamatbudžeta un speciālā budžeta bāzes izdevumu 2020.-2022.gadam analīzi. Ņemot vērā, ka uz 2019.gada 1.septembri bērna kopšanas pabalsta un vecāku pabalsta saņēmēju skaits nesasniedz 2019.gada attiecīgajā periodā plānoto skaitu, arī 2020., 2021. un 2022.gadā saņēmēju skaits attiecīgajiem pabalstiem tiek prognozēts mazāks kā sākotnēji tika plānots, t.sk:

* 2020.gadā bērna kopšanas pabalsta saņēmēju skaits tiek plānots par 41 personu mazāk vidēji mēnesī, 2021.gadā un 2022.gadā par 47 personām mazāk vidēji mēnesī;
* 2020.gadā vecāku pabalsta saņēmēju skaits tiek plānots par 390 personām mazāk vidēji mēnesī, 2021.gadā par 390 personām mazāk vidēji mēnesī un 2022.gadā par 371 personu mazāk vidēji mēnesī.

Tādējādi atbilstoši Labklājības ministrijas priekšlikumam kā finanšu avots pensijas, pabalsta un atlīdzības piegādes saņēmēja dzīvesvietā samaksas pieauguma kompensēšanai (2020.gadā par 2,49 *euro* un 2021.-2022.gadā par 2,89 *euro*) 2020.gadā 2 119 149 *euro* apmērā, 2021.-2022.gadā ik gadu2 239 600 *euro* apmērā ir plānots izdevumu samazinājumsbērna kopšanas pabalsta izmaksām 2020.gadā 65 736 *euro* apmērā, 2021.-2022.gadā ik gadu 76 296 *euro* apmērā, kā arī vecāku pabalsta izmaksām 2020.gadā 2 053 413 *euro* apmērā, 2021.-2022.gadā ik gadu 2 163 304 *euro* apmērā.

| 18\_02\_P | 2020 | 2021 | 2022 |
| --- | --- | --- | --- |
| **Ieņēmumi**, *euro* | **0** | **0** | **0** |
| **Izdevumi**, *euro* | **0** | **0** | **0** |
| Finansiālā bilance | 0 | 0 | 0 |
| speciālā budžeta apakšprogramma 04.05.00 “Valsts sociālās apdrošināšanas aģentūras speciālais budžets” – **izdevumu palielinājums** | 2 119 149 | 2 239 600 | 2 239 600 |
| pamatbudžeta apakšprogramma 20.01.00 “Valsts sociālie pabalsti” – **izdevumu sociālajiem pabalstiem samazinājums** | -65 736 | -76 296 | -76 296 |
| speciālā budžeta apakšprogramma 04.04.00 “Invaliditātes, maternitātes un slimības speciālais budžets” – **izdevumu sociālajiem pabalstiem samazinājums** | -2 053 413 | -2 163 304 | -2 163 304 |

* + 1. ***Pakalpojumu kvalitātes paaugstināšana valsts sociālās aprūpes centros (18\_05\_P)***

Labklājības ministrija (turpmāk – LM) 2019.gada 16.jūlijā Finanšu ministrijā un Pārresoru koordinācijas centrā iesniedza pieteikumus nozares prioritārajiem pasākumiem 2020.-2022.gadam, nozarē būtisku un neatliekamu pasākumu īstenošanai, tajā skaitā pasākumam “Pakalpojuma saņemšanas vides un nodarbināto darba apstākļu uzlabošana Labklājības nozares institūcijās pakalpojumu kvalitātes pilnveidošanai” (18\_05\_P), kura ietvaros tika plānoti nozares infrastruktūras sakārtošanas pasākumi (2020.gadam 5,7 milj. *euro*, 2021.gadam 5,9 milj. *euro*, 2022.gadam un turpmāk ik gadu 5,5 milj. *euro*).

Izprotot valsts budžeta iespējas, LM ir pārskatījusi 2020.gada pamatbudžeta bāzē apstiprinātos izdevumus un, ņemot vērā, ka uz 2019.gada 1.septembri bērna kopšanas pabalsta un bērna piedzimšanas pabalsta saņēmēju skaits nesasniedz 2019.gada attiecīgajā periodā plānoto skaitu, attiecīgi tiek prognozēts, ka arī 2020.gadā saņēmēju skaits attiecīgajiem pabalstiem būs mazāks par sākotnēji bāzē plānoto (bērna kopšanas pabalsta saņēmēju skaits tiek plānots par 495 personām mazāk vidēji mēnesī un bērna piedzimšanas pabalsta saņēmēju skaits tiek plānots par 29 personām mazāk vidēji mēnesī), tādejādi 2020.gadā ir identificēta ekonomija 944 854 *euro* apmērā, ko, lai palielinātu ilgstošās sociālās aprūpes pakalpojumu kvalitāti valsts sociālās aprūpes centros (turpmāk - VSAC), kuros tiek sniegts pakalpojums bērniem ar smagiem fiziskās un garīgās attīstības traucējumiem, kā arī pilngadīgām personām ar smagiem garīga rakstura traucējumiem (VSAC ir uzskatāms par šo personu mājām), ir iespējams novirzīt VSAC infrastruktūras sakārtošanai, tajā skaitā arī vides pieejamības uzlabošanai, kas ļaus turpināt uzlabot pakalpojumu kvalitāti.

Ņemot vērā, ka pasākums ir fiskāli neitrāls, LM lūdz atļauju LM pamatbudžeta ietvaros veikt finansējuma pārdali starp apakšprogrammām 2020.gadam, samazinot izdevumus sociālajiem pabalstiem apakšprogrammā 20.01.00 “Valsts sociālie pabalsti” 944 854 *euro* apmērā un attiecīgi palielinot izdevumus precēm un pakalpojumiem apakšprogrammā 05.03.00 “Aprūpe valsts sociālās aprūpes institūcijās”, lai nodrošinātu prioritārā pasākuma “Pakalpojumu kvalitātes paaugstināšana valsts sociālās aprūpes centros” (18\_05\_P) īstenošanu.

| 18\_05\_P | 2020 |
| --- | --- |
| **Ieņēmumi**, *euro* | **0** |
| **Izdevumi**, *euro* | **0** |
| Finansiālā bilance | 0 |
| pamatbudžeta apakšprogramma 20.01.00 “Valsts sociālie pabalsti” -**izdevumu sociālajiem pabalstiem samazinājums** | -944 854 |
| 05.03.00 “Aprūpe valsts sociālās aprūpes institūcijās”- **izdevumu precēm un pakalpojumiem palielinājums** | 944 854 |

* 1. **Tieslietu ministrijas priekšlikums**

Tieslietu ministrija, ņemot vērā aktualizēto informāciju par uzturlīdzekļu saņēmēju skaita izmaiņām 2019.gadā ir aktualizējusi uzturlīdzekļu saņēmēju skaita prognozi 2020.gadam, kā arī saistībā ar likumprojektā “Grozījumi uzturlīdzekļu garantiju fonda likumā” paredzētajām izmaiņām par uzturlīdzekļu apmēra atsaisti no minimālās algas apmēra, ir iesniegusi Finanšu ministrijā (2019.gada 5.septembra vēstule Nr.1-13.4/3241) fiskāli neitrālus priekšlikumus atsevišķu Tieslietu ministrijas virzītu prioritāšu daļējai nodrošināšanai 2020.gadā un turpmāk ik gadu, paredzot finansējuma pārdali no Tieslietu ministrijas budžeta apakšprogrammas 03.08.00 “Uzturlīdzekļu garantiju fonds” 3 745 369 *euro* apmērā uz:

- budžeta apakšprogrammu 03.02.00 “Apgabaltiesas un rajonu (pilsētu) tiesas” 2020.gadā un turpmāk ik gadu 2 446 551 *euro* apmērā, lai nodrošinātu prioritārā pasākuma "Tiesu sistēmas darbinieku mēnešalgu paaugstināšana" daļēju īstenošanu, paredzot apgabaltiesas un rajonu (pilsētu) tiesu darbinieku mēnešalgu palielināšanu līdz 85 procentiem no maksimālās mēnešalgas attiecīgajai mēnešalgu grupai;

- budžeta apakšprogrammu 03.02.00 “Apgabaltiesas un rajonu (pilsētu) tiesas” 2020.gadā   
136 245 *euro* apmērā, lai nodrošinātu prioritārā pasākuma “Ekonomisko lietu tiesas izveide” īstenošanu;

- budžeta apakšprogrammu 03.02.00 ”Apgabaltiesas un rajonu (pilsētu) tiesas” 2021.gadā un turpmāk ik gadu 136 245 *euro* apmērā, lai nodrošinātu prioritārā pasākuma “Videokonferenču iekārtu ieviešana tiesās lietas izskatīšanas termiņa samazināšanai” daļēju īstenošanu, ik gadu iegādājoties vidēji trīs videokonferenču iekārtas, tādējādi palielinot lietu izskatīšanas skaitu videokonferenču režīmā un samazinot lietu izskatīšanas termiņus. Pēc visu tiesu aprīkošanas, piešķirtais finansējums tiks novirzīts uzstādīto videokonferenču daļējai uzturēšanai.

- budžeta apakšprogrammu 03.02.00 “Apgabaltiesas un rajonu (pilsētu) tiesas” 2020.gadā un turpmāk ik gadu 70 300 *euro* apmērā, lai nodrošinātu prioritārā pasākuma " Tiesu infrastruktūras attīstība" daļēju īstenošanu, paredzot finansējumu Zemgales rajona tiesas Tukumā nodrošināšanai ar papildus telpām un Kurzemes rajona tiesas Ventspilī izvietošanai vienā adresē.

- budžeta apakšprogrammu 03.04.00 “Tiesu ekspertīžu veikšana” 2020.gadā un turpmāk ik gadu 201 411 *euro* apmērā, lai nodrošinātu prioritārā pasākuma “Valsts tiesu ekspertīžu biroja kapacitātes stiprināšana” daļēju īstenošanu, paredzot Valsts tiesu ekspertīžu biroja nodarbināto atalgojuma palielināšanu, lai samazinātu ekspertu mainību.

- budžeta apakšprogrammu 03.07.00 “Uzturlīdzekļu garantiju fonda administrēšana” 2020.gadā un turpmāk ik gadu 205 698 *euro* apmērā, lai nodrošinātu administratīvās kapacitātes stiprināšanu regresa kārtībā atgūto uzturlīdzekļu apmēra palielināšanai un izdevumu segšanai pasta pakalpojumu nodrošināšanai.

- jaunizveidoto budžeta apakšprogrammu 09.06.00 “Oficiālās publikācijas un tiesiskās informācijas nodrošināšana” 2020.gadā un turpmāk ik gadu 685 164 *euro* apmērā, lai nodrošinātu prioritārā pasākuma “Oficiālās publikācijas un tiesiskās informācijas pieejamības finansiālais nodrošinājums” daļēju īstenošanu paredzot finansējumu VSIA Latvijas vēstnesis, valsts pārvaldes deleģēto funkciju izpildes nodrošināšanai.

* 1. **Vides aizsardzības un reģionālās attīstības ministrijas priekšlikums**

Vides aizsardzības un reģionālās attīstības ministrija ir iesniegusi priekšlikumu bāzes izdevumu precizēšanai Klimata pārmaiņu finanšu instrumenta (turpmāk – KPFI) un Emisijas kvotu izsolīšanas instrumenta (turpmāk – EKII) administrācijai (ilgtermiņa saistības).

|  |  |  |  |
| --- | --- | --- | --- |
| Apakšprogramma | Izmaiņas pret Ministru kabineta 20.08.2019. sēdē (prot. Nr.35 23.§) apstiprinātajiem bāzes izdevumiem | | |
| 2020 | 2021 | 2020 |
| 27.01.00 „Klimata pārmaiņu finanšu instrumenta administrācija” | 57 939 | - 21 824 | - 36 111 |
| 33.01.00 „Emisijas kvotu izsolīšanas instrumenta administrācija” | 525 125 | 517 218 | 517 218 |

KPFI administrācijas finansējums tiek koriģēts atbilstoši plānotajām administratīvajām izmaksām, lai varētu nodrošināt likuma „Par Latvijas Republikas dalību Kioto protokola elastīgajos mehānismos” 10. panta (11) daļā SIA „Vides investīciju fonds” deleģēto funkciju izpildi, proti, 2020.gadā 57 939 euro apmērā izdevumiem subsīdijām un dotācijām SIA „Vides investīciju fonds” kapacitātes palielināšanai deleģētā uzdevuma “pārbaudes projektu īstenošanas vietās” izpildei 369 projektiem galvenokārt KPFI projektu konkursu “Siltumnīcefekta gāzu emisijas samazināšana pašvaldību apgaismojumā (IV kārta)”, “Kompleksi risinājumi siltumnīcefekta gāzu emisijas samazināšanai (II, III, IV un V kārta) un “Siltumnīcefekta gāzu emisijas samazināšana transporta sektorā – atbalsts elektromobiļu un to uzlādes infrastruktūras ieviešanai” ietvaros. Balstoties uz SIA „Vides investīciju fonds” iepriekšējo pieredzi saistībā ar KPFI projektu monitoringa perioda uzraudzību, paredzams, ka aptuveni 30 % gadījumos pārbaudes projektu īstenošanas vietās būs jāveic vairākas reizes, kā rezultātā palielinās izmaksas deleģētā uzdevuma izpildei. Savukārt finansējums 2021. un 2020.gadam tiek samazināts, ņemot vērā atlikušo KPFI finansējuma atlikumu administratīvajiem izdevumiem, balstoties uz aprēķiniem par maksimāli pieejamo finansējumu KPFI administrācijai no noteikto daudzuma vienības pārdošanas ieņēmumiem.

EKII administrācijai finansējums tiek koriģēts, lai nodrošinātu Likuma “Par piesārņojumu” 32.2 panta (3), (44) un (46) daļā noteikto prasību izpildi, tai skaitā:

* 2020.gadā 107 907 *euro* apmērā, 2021. gadā un 2022. gadā 100 000 *euro* apmērā ik gadu izdevumiem subsīdijām un dotācijām, ņemot vērā kapacitātes palielināšanu SIA „Vides investīciju fonds” deleģēto uzdevumu – EKII projektu konkursu organizēšana, EKII projektu ieviešanas uzraudzība un EKII projektu monitoringa perioda uzraudzība – veikšanai, kā arī jauna deleģētā uzdevuma – finanšu instrumenta izveides nodrošināšanai;
* 2020., 2021. un 2022. gadā 417 218 *euro* apmērā ik gadu izdevumiem atlīdzībai (7 amata vietas), lai nodrošinātu EKII vadības, ieviešanas un uzraudzības funkcijas atbilstoši apakšprogrammas mērķim.

Saskaņā ar Vides aizsardzības un reģionālās attīstības sniegto informāciju papildu nepieciešamais finansējums izdevumiem subsīdijām un dotācijām aprēķināts, ievērojot sagatavotos aprēķinus jaunajiem deleģējuma līguma projektiem, kas attiecībā pret līdzšinējo situāciju nosaka esošo deleģēto uzdevumu apjoma pieaugumu un papildu jaunos deleģētos uzdevumus. Saistībā ar izdevumiem atlīdzībai 7 amata vietām Vides aizsardzības un reģionālās attīstības ministrija ir sniegusi informāciju, ka amata vietu skaits resorā netiek palielināts, attiecīgas amata vietas tiks pārdalītas no nozaru vadības, vienlaikus paredzot, ka amata vietu saime un līmenis tiem nemainās, turklāt norādot, ka šāda amata vietu nodrošināšana nepieciešama no 2020.gada 1.janvāra. Vienlaikus tiek sniegta informācija, ka nozaru vadībā atbrīvotais finansējums tiks izmantots atalgojuma izlīdzināšanai.

KPFI un EKII administrācija ir ilgtermiņa saistību pasākumi, tie saistīti ar KPFI un EKII ietvaros īstenoto projektu plānošanu, ieviešanu un pēcuzraudzību, turklāt tie pilnā apmērā tiek segti no noteikto daudzumu vienību pārdošanas un emisiju kvotu izsoļu ieņēmumiem, kas izlietojami atbilstoši iepriekš minēto līkumu prasībām. Vienlaikus Ministru kabineta 2019.gada 20.augusta sēdes protokola Nr.35 23.§ 11.punktā noteiktie nosacījumi neparedz iespēju šiem pasākumiem veikt bāzes precizējumus.

Ievērojot minēto, nepieciešams Ministru kabineta lēmums par atbalstu minētajām izmaiņām, vienlaikus paredzot, ka minētajā apmērā tiek veiktas izmaiņas 74.resora “Gadskārtējā valsts budžeta izpildes procesā pārdalāmais finansējums” budžeta programmas 80.00.00 “Nesadalītais finansējums Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai” paredzētajā finansējumā.

* 1. **Vides aizsardzības un reģionālās attīstības ministrijas priekšlikums – Dabas resursu nodokļa ieņēmumu palielinājums, nodrošinot resursus atsevišķiem VARAM un KM prioritārajiem pasākumiem**

VARAM ir iesniegusi priekšlikumus par dabas resursu nodokļa (turpmāk – DRN) ieņēmumu palielināšanu saistībā ar atsevišķu DRN likmju izmaiņām, kā arī ar proporcijas maiņu ieņēmumu pārdalei starp valsts un pašvaldību budžetiem.

**Ieņēmumu izmaiņas saistībā ar pasākumiem Eiropas Savienības prasību izpildei**

(virzība uz aprites ekonomiku un klimata pārmaiņu ierobežošana)

* *Oglekļa dioksīda (CO2) emisiju samazināšana*

Latvijai ir juridiski un finansiāli saistoši ES līmeņa siltumnīcefekta gāzu (SEG) emisiju samazināšanas mērķi un to īstenošanai ir nepieciešams ieviest papildu pasākumus. Latvijai laika periodā līdz 2020. gadam ir pieļauts ES emisijas kvotu tirdzniecības sistēmā neiekļauto darbību (ne-ETS) SEG emisiju pieaugums par 17%, salīdzinot ar Latvijas ne-ETS darbību SEG emisiju apjomu 2005. gadā. Taču no 2021. gada līdz 2030. gadam Latvijai ir nepieciešams nodrošināt 6% ne-ETS darbību SEG emisiju samazinājumu, salīdzinot ar Latvijas ne-ETS darbību SEG emisiju apjomu 2005. gadā.

Pakāpeniski (no 4,50 līdz 15,00 *euro* par tonnu) paaugstināt DRN likmi par CO2 emisijām, jo DRN likmei jābūt samērīgai ar 1 tonnas CO2 emisiju cenu. Saskaņā ar Pasaules Bankas 2019. gada jūnija pētījumu “Oglekļa cenu noteikšanas stāvoklis un tendences 2019” Latvijā spēkā esošais CO2 DRN ir ierindojams starp zemākajiem oglekļa cenošanas mehānismiem pasaulē. Oglekļa cenošana ir principa “piesārņotājs maksā” ieviešanai ir būtiska loma SEG mērķu sasniegšanā. ES emisijas kvotu tirdzniecības sistēmā (ETS) cena par 1 CO2ekv tonnu palielinājās no ~7-8 *euro* 2017. gada beigās līdz 24-25 euro 2018. gada beigās un šobrīd ir 25-27 *euro* robežās. Tajā pat laikā nav vēlams DRN par CO2 emisijām noteikt identiski vienādu ar emisijas kvotas cenu, jo daļu emisijas kvotu ETS ietvaros piešķir bez maksas.

Paaugstināt DRN likmi (no 0,55 līdz 0,83 *euro* par tonnu) par kūdras ieguvi un atcelt DRN par CO2 emisijām atbrīvojumu kūdras izmantošanai stacionārajās tehnoloģiskajās iekārtās. Kūdra nav atjaunojamais energoresurss, taču šobrīd tai paredzēts īpaši labvēlīgs režīms, kas ir pretrunā ar vispārējiem politiskajiem uzstādījumiem par siltumnīcefekta gāzu (SEG) emisiju samazināšanu. Saskaņā ar 2012. gada 21. jūnija regulas 601/2012 38. pantu kūdra netiek uzskatīta par biomasu, kā rezultātā tai netiek piemērots 0 emisijas faktors kā biomasai. CO2 emisiju faktors no kūdras sadedzināšanas ir 105,9862 t/TJ.

Paaugstināt DRN likmi (no 10,65 līdz 21,3 *euro* par tonnu) par akmeņoglēm, koksu un lignītu līdz līmenim, kāds tiek paredzēts mazutam saskaņā ar Finanšu ministrijas izstrādāto priekšlikumu par akcīzes nodokļa palielināšanu, ņemot vērā abu kurināmo kaitīgo ietekmi uz vidi un salīdzinoši augsto CO2 emisijas faktoru. Atcelt atbrīvojumu no DRN samaksas par akmeņoglēm, koksu un lignītu, ja tos izmanto elektroenerģijas ražošanā vai koģenerācijā, jo atbilstoši Finanšu ministrijas sniegtajai informācijai akcīzes nodokļa atbrīvojumu nepiemēro dabasgāzei, ja to izmanto elektroenerģijas ražošanā vai koģenerācijā, tāpat ir plānots atteikties no šāda atbrīvojuma piemērošanas arī naftas produktiem, ja to izmanto minētajiem mērķiem.

* *Atkritumu pārstrādes un reģenerācijas veicināšana un apglabājamo atkritumu apjoma samazināšana*

Latvijai nepieciešams veikt papildu pasākumus, lai veicinātu saistību izpildi attiecībā uz atkritumu pārstrādi un reģenerāciju, kā arī samazinātu poligonos apglabājamo atkritumu apjomu (līdz 2035. gadam poligonos apglabāto sadzīves atkritumu īpatsvars ir 10 % no kopējā radīto sadzīves atkritumu daudzuma vai ir vēl mazāks). Saistības izriet no Eiropas Savienības direktīvās izvirzītajiem mērķiem atkritumu apsaimniekošanas jomā .

Paaugstināt DRN likmes par atkritumu apglabāšanu (sadzīves - no 50 uz 60 *euro* par tonnu 2021. gadā un 65 *euro* par tonnu 2022. gadā; bīstamie - no 50 uz 70 *euro* par tonnu 2021. gadā un 75 *euro* par tonnu 2022. gadā). Noteikt jaunu DRN objektu – atkritumu sadedzināšana (no 2021. gada 15 *euro* par tonnu), kas atbilst ekonomiskajiem procesiem valstī un atkritumu apsaimniekošanas tehnoloģiju attīstībai.

VARAM ir izvērtējusi arī DRN piemērošanu Latvijā pirmo reizi pastāvīgi reģistrētiem transportlīdzekļiem un esošo situāciju nolietoto transportlīdzekļu apsaimniekošanas sistēmā. Likumprojekts paredz paaugstināt DRN likmi par transportlīdzekli (no 55 *euro* uz 65 *euro*).

**Ēnu ekonomikas samazināšanas pasākumi**

Paaugstināt DRN likmi par smilts ieguvi (no 0,21 uz 0,36 *euro* par m3), pielīdzinot DRN likmei par smilts-grants ieguvi, samazinot krāpšanas iespēju un uzlabojot kontroli. Praksē konstatēti vairāki gadījumi ar nepareizo uzskaiti un ziņošanu par šiem DDRN objektiem.

**Ieņēmumu pārdale star valsts un pašvaldību budžetiem**

Lielāko daļu ieņēmumu pieauguma valsts budžetā veido DRN ieņēmumu pārdale starp valsts un pašvaldību budžetiem, mainot DRN maksājumu ieskaitīšanu budžetā, palielinot valsts budžetā ieskaitāmo procentu daļu:

* atkritumu apglabāšana (no 40% uz 100%)
* oglekļa dioksīda (CO2) emisijas (no 60% uz 100%)
* dabas resursu ieguve (minerālresursi – smilts, grants u.c., tajā skaitā augsne) vai izmantošana un vides piesārņošana (no 40% uz 60% arī objektiem, kam nav paaugstināta DRN likme).

DRN ieņēmumu izmaiņas no DRN likmju izmaiņām un ieņēmumu pārdales starp valsts un pašvaldībām 2020.-2022.gadā, *euro*

|  |  |  |  |  |
| --- | --- | --- | --- | --- |
|  | | 2020 | 2021 | 2022 |
| DRN ieņēmumu pieaugums no DRN likmju izmaiņām | valsts budžetā | 2 564 882 | 6 153 754 | 6 924 859 |
| pašvaldību budžetā | 427 020 | 588 719 | 606 380 |
| DRN ieņēmumu izmaiņas saistībā ar ieņēmumu pārdali starp valsts un pašvaldību budžetiem | valsts budžetā | 5 814 244 | 5 015 904 | 5 166 381 |
| pašvaldību budžetā | -5 814 244 | -5 015 904 | -5 166 381 |
| KOPĀ | valsts budžetā | **8 379 126** | **11 169 658** | **12 091 240** |
| pašvaldību budžetā | -5 387 223 | -4 427 185 | -4 560 000 |

Izmaiņu ieviešanai VARAM jāsagatavo attiecīgie grozījumi normatīvajos aktos izskatīšanai Ministru kabinetā budžeta pavadošo likumprojektu paketē.

**Priekšlikumi prioritārajiem pasākumiem**

Ievērojot minēto, VARAM ir iesniegusi priekšlikumus par to, kādiem mērķiem novirzīt valsts budžetā iegūtos papildu resursus, paredzot, ka 2020.gada papildu DRN ieņēmumi prioritāriem pasākumiem tiek novirzīti pilnā apmērā, savukārt 2021. un 2022.gadam paredzot, ka DRN papildu ieņēmumu daļa 2021.gadā 1 009 658 *euro* apmērā un 2022.gadā 761 240 *euro* apmērā ir novirzāma kopējai fiskālajai telpai.

VARAM priekšlikumi par atbalstāmajiem prioritārajiem pasākumiem VARAM un KM saistīti ar šādiem mērķiem:

* stiprināt ministrijas resora kapacitāti un kompetences, lai, īstenojot mūsdienīgas darba metodes, nodrošinātu efektīvu noteikto darbību mērķu sasniegšanai;
* nodrošināt iedzīvotāju un uzņēmēju publisko pakalpojumu pieejamības un kvalitātes pilnveidi, ES Digitālā vienotā tirgus stratēģijas un ES prasību ieviešanu, izveidojot un uzturot centralizētas Valsts pārvaldes IKT platformas un kompetences;
* nodrošināt Eiropas Savienības nozīmes aizsargājamo biotopu saglabāšanu Natura2000 sauszemes teritorijās Latvijā un vadlīniju aizsargājamo biotopu saglabāšanai Latvijā praktiskā ieviešanu;
* nodrošināt atbalstu sporta infrastruktūras attīstības projektu īstenošanai;
* efektivizēt piesārņojuma kontroli un uzlabot vides kvalitāti, nodrošināt efektīvāku DRN iekasēšanu;
* nodrošināt nacionālās identitātes, pilsoniskās sabiedrības un integrācijas politikas nepārtrauktību un Nacionālajā attīstības plānā noteikto uzdevumu un mērķu izpildi;
* nodrošināt vietējo mediju stiprināšanu, turpinot sekmīgi uzsāktos pasākumus, īstenojot mērķētu rīcību nacionālā līmenī;
* stiprināt nacionālo identitāti un veicināt valstisko piederību.

Kopsavilkums par prioritārajiem pasākumiem, kuriem novirzāms DRN ieņēmumu pieaugums valsts budžetā, *euro*

|  | 2020 | 2021 | 2022 |
| --- | --- | --- | --- |
| **VARAM prioritārajiem pasākumiem,  tai skaitā:** | **7 055 551** | **8 536 425** | **9 406 425** |
| Integrēta pieeja resursu pārvaldībai. I posms | 4 705 476 | 4 885 772 | 5 015 772 |
| Resursu nodrošināšana centrālo valsts informācijas un komunikācijas tehnoloģiju platformu uzturēšanai | 739 244 | 824 908 | 1 123 668 |
| Latvijas dabas vērtību nacionālās aizsardzības un apsaimniekošanas programmas 2018 - 2030 īstenošana | 400 000 | 800 000 | 1 200 000 |
| Reģionālās attīstības atbalsta pasākums – infrastruktūras pielāgošana un uzturēšana | 774 406 | 979 320 | 1 020 560 |
| Valsts vides dienesta tehnoloģiju attīstība un uzturēšana | 436 425 | 1 046 425 | 1 046 425 |
| **KM prioritārajiem pasākumiem,  tai skaitā:** | **1 323 575** | **1 623 575** | **1 923 575** |
| NVO fonds (t.sk. reģionu programma, līdzfinansējuma apakšprogramma, mazākumtautību līdzdalības apakšprogramma) | 1 000 000 | 1 300 000 | 1 600 000 |
| Atbalsts reģionāliem medijiem | 50 000 | 50 000 | 50 000 |
| Latvijas literatūras eksports | 273 575 | 273 575 | 273 575 |
| **Kopā (VARAM un KM)** | **8 379 126** | **10 160 000** | **11 330 000** |
|  | | | |
| DRN ieņēmumu pieaugums valsts budžetā | 8 379 126 | 11 169 658 | 12 091 240 |
| *DRN ieņēmumu pieauguma daļa, kas novirzāma kopējai fiskālajai telpai* | *0* | *1 009 658* | *761 240* |

* 1. **Kultūras ministrijas priekšlikums**

Kultūras ministrija ir iesniegusi priekšlikumu, kurš skaidro, ka lai piesaistītu ārvalstu filmu veidotājus valstis daudzviet pasaulē aizvien vairāk izmanto vienu vai vairākus no fiskālo stimulu veidiem, piemēram, budžeta līdzfinansējumu, nodokļu atlaides vai nodokļu atmaksu.

Latvijā kopš 2013. gada Nacionālais kino centrs (NKC) īsteno atbalsta programmu “Līdzfinansējums ārvalstu filmu uzņemšanai Latvijā”. Šī programmas ietvaros ikgadēja atklāta konkursa kārtībā NKC piešķir finansējumu ārzemju filmu uzņemšanai Latvijā. NKC atbalsta veids ir budžeta līdzfinansējums, kur līdzfinansējums tiek izteikts kā procents no filmas uzņemšanas izmaksām Latvijā reģistrētiem uzņēmumiem vai privātpersonām. Ja filmas uzņemšana atbilst noteiktiem kritērijiem, kas saistīti ar filmēšanas procesa lokalizāciju, vietējo filmu nozares profesionāļu nodarbināšanu u.c., NKC var līdzfinansēt līdz 25% no filmas ražošanas izmaksām, kas veiktas Latvijā. Maksājumi tiek veikti, kad filmas veidošana ir noslēgusies un NKC ir izvērtēta izmaksu pamatotība.

Programmai ir ievērojams pienesums ārvalstu finansējuma jeb investīciju piesaistē Latvijai: laika periodā 2013-2018 NKC ir līdzfinansējis 23 ārvalstu projektu veidošanu Latvijā 2,6 milj. *euro* apmērā. Kopējais piesaistītais ārvalstu finansējums Latvijā – 13,7 milj. *euro*. Piemēram, 2017. gadā NKC līdzfinansējuma konkursa ietvaros noslēgti 7 līgumi par 7 ārvalstu filmām, kas pilnībā vai daļēji veidotas Latvijā. Šo 7 filmu projekti 2017. gadā piesaistīja 3,7 milj. *euro* investīcijas Latvijā. NKC izmaksātais līdzfinansējums uz piesaistītajiem 3,7 milj. *euro* bija 748 059 *euro* (20%). Savukārt 2018. gadā noslēgti 3 līgumi par 3 filmām, kam izmaksāts līdzfinansējums 576 825 *euro* apmērā. Šie trīs projekti Latvijas ekonomikai piesaistījuši 3,2 milj. *euro*.

NKC ārvalstu filmu līdzfinansējuma programmas tiešā ietekme galvenokārt it saistīta ar Latvijā veiktajām filmas uzņemšanas nodrošināšanas izmaksām, vizuālajiem, muzikālajiem u.c. filmas apstrādes pakalpojumiem, kā arī aktieru honorāriem. Latvijas ekonomikā ieplūdušais ārvalstu filmas veidotāju finansējums ir diezgan ievērojams ienākumu avots virknei Latvijas uzņēmumu un privātpersonu.

Ņemot vērā 2018. gada datus, varam secināt ka kopējie nodokļu ieņēmumi no 2018.gadā ārvalstu producentu investētā finansējuma 3 243 000 *euro* sastāda ap 17% (darba spēka nodokļu un PVN nodokļu ieņēmumi), kas korelē ar NKC izmaksāto līdzfinansējuma apmēru, kas sastāda ap 17% no kopējā piesaistītā un Latvijas ekonomikā ieplūdušā finansējuma ārvalstu filmu uzņemšanai.

Iespējamo investīciju piesaisti šobrīd ierobežo vairāki faktori:

- šim mērķim pieejamā budžeta finansējuma apjoms;

- fiskālā gada ierobežojums.

Programma tika veidota ārvalstu investīciju piesaistei un Latvijas kino industrijas stiprināšanai. Sešu gadu laikā ir izdevies stiprināt nacionālās kino industrijas konkurētspēju un profesionalitāti, kas, savukārt ir rezultējies pieaugošā ārvalstu filmēšanas grupu interesē par filmēšanas iespējām Latvijā. Sākotnēji izveidotais atbalsta mehānisms, diemžēl neļauj apmierināt pieaugošo investīciju interesi, jo ir daļa no NKC budžeta dotācijas, kas ir ierobežota summā un neļauj izmantot investoru interesi pilnā apmērā, jo kā budžeta dotācija ir pakļauta fiskālās disciplīnas prasībām.

Lai rastu priekšnoteikumus labvēlīgai ārvalstu filmu uzņemšanai, kā arī maksimāli palielinātu iespējamo ārvalstu filmu producentu finansējumā piesaisti Latvijas ekonomikai, tiek rosināts veikt šādus papildinājumus likumprojektā “Par valsts budžetu 2020.gadam”:

1. paredzēt tiesības finanšu ministram pārdalīt Kultūras ministrijai no budžeta resora “74. Gadskārtējā valsts budžeta izpildes procesā pārdalāmais finansējums” programmas 01.00.00 “Apropriācijas rezerve” iepriekšējā budžeta gadā neizlietoto finansējumu līdzfinansējumam ārvalstu filmu uzņemšanai;

2. ja 2020. gada sešu un deviņu mēnešu laikā ārvalstu filmu uzņemšanas rezultātā tiek palielināti nodokļu ieņēmumi, Ministru kabinets var pieņemt lēmumu par apropriācijas palielinājumam līdzfinansējumam ārvalstu filmu uzņemšanai novirzāmo finansējuma apjomu. Finanšu ministram ir tiesības palielināt apropriāciju izdevumiem līdzfinansējumam ārvalstu filmu uzņemšanai Latvijā, ja Saeimas Budžeta un finanšu (nodokļu) komisija piecu darba dienu laikā no attiecīgās informācijas saņemšanas dienas ir izskatījusi to un nav iebildusi pret apropriācijas palielinājumu.

* 1. **Veselības ministrijas priekšlikums**

***Rezidentu apmācības nodrošināšana (29\_8\_P).***

Pasākuma mērķis ir veselības aprūpes cilvēkresursu nodrošināšana un atjaunošana.

Atbilstoši Veselības ministrijas iesniegtajai informācijai nepieciešams papildu finansējums 2021.gadam 4 178 597 *euro* apmērā (vidēji gadā nodrošinot 183 rezidentu apmācību) un 2022.gadam un turpmāk ik gadu 2 201 318 *euro* apmērā (vidēji gadā nodrošinot 97 rezidentu apmācību) rezidentu apmācībai saistībā ar rezidentu plūsmas pieaugumu (faktiskais rezidentu skaits bez ilgstošām prombūtnēm).

Veselības ministrijas pamatbudžeta programmas 02.00.00 “Medicīnas izglītība” apakšprogrammas 02.04.00 “Rezidentu apmācība” (turpmāk – apakšprogramma) mērķis ir attīstīt pieejamu un nozares darba tirgus prasībām atbilstošu ārstniecības personu tālākizglītības sistēmu, papildināt veselības aprūpes nozari ar jaunām zināšanām un medicīniskajām tehnoloģijām, nodrošinot pētniecisko projektu konkurētspēju Latvijā un starptautiskajā līmenī, attīstīt lietišķo pētījumu veikšanu. Apakšprogrammas ietvaros tiek nodrošināta no valsts budžeta finansēto rezidentu apmācība, apstiprinot rezidentu apmācībai paredzēto finanšu līdzekļu apjomu un rezidentu vietu skaitu, organizējot rezidentu izglītību un nodrošinot apmācību saskaņā ar valsts akreditētu studiju programmu, uzņemot rezidentus noteiktās specialitātēs, slēdzot līgumus ar ārstniecības iestādēm par rezidentu apmācību. Apakšprogrammas izpildītāji ir Veselības ministrija (slēdzot līgumus ar Rīgas Stradiņa universitāti un Latvijas Universitāti, pārskaitot valsts budžeta dotāciju augstskolām), Valsts tiesu medicīnas ekspertīzes centrs, Valsts asinsdonoru centrs un Slimību profilakses un kontroles centrs.

Veselības ministrijas priekšlikums minētā pasākuma finansēšanas avotam ir finansējuma pārdale no budžeta resora “74.Gadskārtējā valsts budžeta izpildes procesā pārdalāmais finansējums” budžeta programmā 08.00.00 “Veselības aprūpes sistēmas reformas ieviešanas finansējums” nesadalītā finansējuma no ieņēmumiem no valsts sociālās apdrošināšanas obligāto iemaksu sadales veselības aprūpes finansēšanai uz Veselības ministrijas pamatbudžeta apakšprogrammu 02.04.00 “Rezidentu apmācība”.

|  |  |  |
| --- | --- | --- |
| 29\_8\_P | 2021.gads | 2022.gads un turpmāk ik gadu |
| **Ieņēmumi**, *euro* | **0** | **0** |
| **Izdevumi**, *euro* | **0** | **0** |
| Finansiālā bilance | 0 | 0 |
| 29.Veselības ministrija 02.04.00 “Rezidentu apmācība”- ***izdevumu palielinājums*** | 4 178 597 | 2 201 318 |
| 74. Gadskārtējā valsts budžeta izpildes procesā pārdalāmais finansējums 08.00.00 “Veselības aprūpes sistēmas reformas ieviešanas finansējums” - ***izdevumu samazinājums*** | 4 178 597 | 1. 201 318 |

* 1. **Veselības ministrijas priekšlikums**

SIA “Rīgas Austrumu klīniskā universitātes slimnīca” (turpmāk – RAKUS), VSIA “Paula Stradiņa klīniskā universitātes slimnīca” (turpmāk – PSKUS), VSIA “Bērnu klīniskā universitātes slimnīca” (turpmāk – BKUS), kā augstākā līmeņa stacionārās ārstniecības iestādes, vienīgās valstī sniedz augsti kvalificētus terciāros veselības aprūpes pakalpojumus. Veselības nozares nepietiekamā finansējuma apstākļos lielākā daļa valsts apmaksāto veselības aprūpes pakalpojumu tarifu nav tikuši pārrēķināti un palielināti, tādējādi ilggadēji nesedzot pakalpojuma sniegšanai faktiski nepieciešamos izdevumus, īpaši augstas kvalifikācijas jomās. Vērtējot RAKUS struktūrvienību ieņēmumus un izdevumus, 5 struktūrvienībās ar lielākajiem zaudējumiem, valsts tarifs 2019.gada 6 mēnešos nenosedz faktiskos ārstēšanas izdevumus 5,4 milj. *euro* apmērā: Toksikoloģijas un sepses klīnikas zaudējumi -1,78 milj. *euro* apmērā, Intensīvās terapijas klīnikas zaudējumi -1,47 milj. *euro* apmērā, Neatliekamās medicīnas un pacientu uzņemšanas klīnikas zaudējumi -0,95 milj. *euro* apmērā, Anestezioloģijas klīnikas zaudējumi -0,6 milj. *euro* un operāciju bloka zaudējumi -0,6 milj. *euro* apmērā. Līdz ar to 2019.gadā zaudējumu prognoze kopā konkrētajās struktūrvienībās pārsniedz 10 milj. *euro*. Līdzīgi arī PSKUS un BKUS atsevišķas struktūrvienības rada zaudējumus, jo valsts apmaksātais tarifs nenosedz faktiskos ārstēšanas izdevumus. PSKUS kopējie zaudējumi struktūrvienībās ar lielākajiem zaudējumiem 2019.gadā prognozēti 5,7 milj. *euro* apmērā, kas saistīti ar:

-) pacientu ārstēšanu intensīvās terapijas un reanimācijas nodaļā terciārā līmeņa slimnīcā, kas ir viens posms kopējā pacienta ārstēšanas procesā, - 2,8 milj. *euro*;

-) uzņemšanas nodaļas darbības finansējuma deficītu 1,9 - 2,4 milj. *euro*;

-) neatliekamo pakalpojumu nodrošināšanu Latvijas iedzīvotājiem zem pakalpojuma pašizmaksas, t.sk. PSKUS, kā vienīgajai slimnīcai Latvijā - piemēram, trombektomijas ārstēšana (pacientu, kam veikta trombektomija, skaits pieaug (2018.gadā - 102, 2019.gada 1.pusgadā - 72), pacientiem, nonākot iezīmētās programmas sadaļā “Insulta vienība”, apmaksai ir fiksēts tarifs 1288,65 *euro* (no 2019.gada 1.aprīļa tarifa izmaiņas), savukārt faktiskās vienreizlietojamo materiālu izmaksas ir ap 7000 *euro*) - 0,504 *euro*.

Ņemot vērā minēto, Veselības ministrija prognozē, ka kopējie zaudējumi klīniskajā universitātes slimnīcās 2019.gadā varētu sasniegt 11,9 milj. *euro*.

Līdz ar to Veselības ministrija lūdz atbalstīt priekšlikumu palielināt 2020.gadam finansējumu (resursi no dotācijas no vispārējiem ieņēmumiem un attiecīgi finansēšanā “Akcijas un cita līdzdalība pašu kapitālā”) Veselības ministrijas pamatbudžeta apakšprogrammā 33.17.00 “Neatliekamās medicīniskās palīdzības nodrošināšana stacionārās ārstniecības iestādēs” 11 903 190 *euro* apmērā, lai palielinātu pamatkapitālu ar finanšu ieguldījumu valsts sabiedrībai ar ierobežotu atbildību “Paula Stradiņa klīniskā universitātes slimnīca”, sabiedrībai ar ierobežotu atbildību “Rīgas Austrumu klīniskā universitātes slimnīca”, valsts sabiedrībai ar ierobežotu atbildību “Bērnu klīniskā universitātes slimnīca” (turpmāk – klīniskās universitātes slimnīcas). Veselības ministrija pēc klīnisko universitātes slimnīcu 2019.gada faktisko zaudējumu apstiprināšanas iesniegs izskatīšanai Ministru kabinetā informatīvo ziņojumu ar finansējuma sadalījumu ieguldījuma veikšanai klīnisko universitātes slimnīcu pamatkapitālā. Veselības ministrija kā kapitāla daļu turētāja nodrošinās, ka šā pamatkapitāla palielināšanas mērķis ir zaudējumu segšana, kas radušies, nodrošinot valsts apmaksāto veselības aprūpes pakalpojumu sniegšanu.

Finanšu ministrs J.Reirs

Zane Adijāne, 67095437

[zane.adijane@fm.gov.lv](mailto:zane.adijane@fm.gov.lv)

1. ES fondu 2014.–2020.gada plānošanas perioda vadības likuma (turpmāk – ES fondu likums) 1.panta 15.apakšpunkts: *“15) virssaistības* – *papildu saistības veikt maksājumus no valsts budžeta attiecināmo izdevumu segšanai, kas pārsniedz Eiropas Savienības fonda finansējuma un attiecināmā valsts budžeta līdzfinansējuma summu.”.* ES fondu likuma anotācijā skaidrots: *“Dalībvalstu ziņā ir noteikt valsts budžeta līdzfinansējuma likmi, kā arī to, vai tiks uzņemtas virssaistības un cik lielas tās būs. Šie lēmumi ir atkarīgi no apsvērumiem par to, cik lielam ir jābūt publiskā finansējuma apjomam darbības programmas prioritārajos virzienos, vai tiek izvirzīts mērķis pilnībā apgūt no ES fondiem pieejamo finansējumu, kā arī no tā, cik lielu valsts budžeta finansējuma daļu ir iespējams novirzīt darbības programmas īstenošanai. Pēdējais, savukārt, ir atkarīgs no fiskālās disciplīnas nosacījumiem, jeb no tā, cik liels valsts budžeta finansējums (fiskālā telpa) ir pieejams. Būtiski, lai šādi lēmumi tiktu skatīti kontekstā ar citām valsts vajadzībām, nosakot turpmākajiem gadiem pieejamo finansējumu valsts attīstībai atbilstoši aktuālākajām makroekonomiskās attīstības prognozēm.”.* Līdz 2019. gada 16. septembrim ar MK lēmumiem piešķirtās ES fondu virssaistības ir kopā 66,3 milj. euro. [↑](#footnote-ref-1)
2. MK 2015.gada 10.novembra rīkojums Nr.709 “Par integrēto teritoriālo investīciju specifisko atbalsta mērķu finansējuma kopējo apjomu katram nacionālas nozīmes attīstības centram un kopējiem rezultatīvajiem rādītājiem nacionālas nozīmes attīstības centru grupai” [↑](#footnote-ref-2)
3. MK 2015.gada 10.novembra rīkojuma Nr.7093 5.punkts: *“Pēc Eiropas Savienības fondu 2014.*–*2020.gada darbības programmas "Izaugsme un nodarbinātība" vidusposma izvērtējuma veikšanas ES fondu pārdales prioritāri veicamas virssaistību dzēšanai, lai nodrošinātu virssaistību neitrālu ietekmi uz valsts budžeta fiskālo telpu.”.* [↑](#footnote-ref-3)
4. Likuma par vidēja termiņa budžeta ietvaru 2018., 2019. un 2020. gadam 19.pants: *“Ja no uzņemtajām virssaistībām 2014.*–*2020.gada plānošanas perioda Eiropas Savienības fondu ietvaros rodas negatīva ietekme uz vispārējās valdības budžeta bilanci, to kompensē pēc 2018. gada vidusposma izvērtējuma, tajā skaitā veicot Eiropas Savienības fondu finansējuma pārdales starp specifiskiem atbalsta mērķiem.”.* [↑](#footnote-ref-4)
5. MK 2019.gada 23.aprīļa sēdes protokollēmuma Nr.21 23.§ “Informatīvais ziņojums “Par Kohēzijas politikas Eiropas Savienības fondu investīciju aktualitātēm līdz 2018.gada 31.decembrim un 2019.gada februāra ikmēneša operatīvā informācija””. [↑](#footnote-ref-5)